amanoisuno/poet huggingface dataset:
庚子歲除輦下作 强至
呼兒來秉燭，點檢鬢邊絲。志在驚時晚，年加願曉遲。京華猶旅食，世態益吾悲。四十明朝是，愁吟杜子詩。
久雨見月 强至
千門却燈燭，久雨愛冰輪。愁眼開今夕，清光對故人。更長頻側帽，望極反霑巾。幾爲浮雲掩，行藏類此身。
立春 强至
宿凍歸何處，池塘漲暖波。日盤花面永，風入鳥聲和。俎菜堆生葉，閨裳剪薄羅。獨憐詩酒興，早較昨宵多。
依韵和粹中早春 强至
寒威猶壓曉，淑氣已回春。不道朱顔舊，剛憐華歲新。震雷將出地，蟄戶莫存身。漸報鶑花信，眉頭日漸伸。
早春寄擇之 强至
北陸寒威盡，東郊晝景添。風和引禽哢，水暖出魚潛。草木回生意，乾坤待澤漸。寧知巖谷下，經歲嘆才淹。
正月三日郊外馬上作 强至
長日牽人事，新年散馬蹄。和風吹凍柳，殘雪點春泥。意愜境自勝，興來杯屢携。徘徊羨飛鳥，曉逐野雲低。
禁烟節同子玉徐先生野步 强至
繫馬道邊樹，杖藜坡外岡。風來花自笑，露過草猶香。樂事論三月，吟懷騖八荒。時平那有感，雙淚肯浪浪。
春色 强至
淺深花面染，來去柳邊浮。雨氣那能洗，年光亦共流。濃濃交野綠，拂拂上朱樓。轉恐紛華眼，蕭條不愛秋。
題劉有方御藥翠巖亭 强至
購石黄金費，開軒翠玉叢。端居憐象魏，遠意自衡嵩。花弄疏簾日，禽呼靜榻風。移山寧有術，未易笑愚公。
升之元真觀讀書 强至
白日無停運，青雲要早圖。寓居鄰上士，述作笑潛夫。案冗書籤滿，窗明樹影孤。徘徊拂塵壁，一半舊題無。
送李厚秘校赴相州戶曹 强至
迎婦金貂宅，之官銅雀臺。俱新是婚宦，有素獨憐才。簿領時能撥，圖書日可開。無勞嘆州縣，自足脫塵埃。
醉卧 强至
彭澤終朝飲，杯乾入醉鄉。眩頭遺野幘，坦腹委藜床。吏部甕邊卧，山公馬上狂。何如此安穩，寢興爲吾長。
和叔以琴詩見貽因成一篇奉答 强至
製就七絃器，斲殘千古桐。正聲希世出，群耳此時聾。徽暗列星隠，意存流水空。憑君莫輕撫，留取和薰風。
古劍 强至
只因耕戰地，得此古龍泉。磨拭自今日，埋藏曾幾年。無將試蛟窟，宜待靜狼烟。寄語奸邪輩，當鋒莫向前。
壓書玉兔 强至
白玉雙蹲兔，工深刻楮勞。長疑奔月窟，渾欲動霜毛。似喜書成穴，猶驚筆有毫。案間誰汝待，自覺守株高。
睢陽春日偶書二首  其一 强至
凍柳輕能舞，枯河暖亦流。東風應自好，遠客獨含愁。攬鏡傷吟鬢，無錢買釣舟。誰能終日興，大半在滄洲。
睢陽春日偶書二首  其二 强至
楊柳亡隋岸，風塵舊宋州。寄家盈百指，憶弟濕雙眸。旅宦那能定，人生本自浮。旋酤街北酒，準擬送春愁。
睢陽別包進甫 强至
飲遍長安酒，春風送馬蹄。異鄉憐會合，明日復東西。行興看君速，歸期恨我稽。門前客星瀨，到日濯塵泥。
別希魯回馬上口占 强至
兄佐諸侯幕，愚居孝子廬。奔馳他自得，情味獨相於。先送秋帆動，還嗟友席虛。平生感知淚，今日爲漣如。
大風 强至
正月明朝盡，東風半夜狂。乾坤摇蓋軸，草樹拔毫芒。亂瓦飄無數，寒沙走更忙。聖時讒口絕，天令莫乖常。
寄盛子美俞元功二先輩 强至
彼美吳州傑，相從蕭寺居。聊窮三尺律，肯恃五車書。前有殊尤等，行當選擢初。秋風吹客袂，鄉思復何如。
寄公立 强至
一朝揮別袂，九日在征岐。識我相思意，如君獨坐時。榴花須滿盞，菊蕊况盈枝。目下重陽淚，宜看杜牧詩。
寄俞君度 强至
夫子憊已甚，平生心向存。黄金空舊産，白首寄他門。獨酌醉應淺，愁吟聲更吞。飄零那復久，知己有平原。
過洺州 强至
朔野風煙古，臨洺氣象存。魏風沿土性，漳水抱城根。故壘盤荒草，殘碑落近村。太平民産富，桑柘半郊原。
北都春日 强至
日出車馬道，風來城市塵。關河應自昔，花草不知春。雲靜鳥翻翼，冰消魚動鱗。太平無一事，把酒勸耕民。
出大名府北郭 强至
驅車出近郭，野色感年華。河靜水猶凍，地寒林未花。細風吹斷柳，殘雪隠虛沙。鄉思東南闊，歸飛羨暮鴉。
馬上口占 强至
出郭塵埃少，驅車節物便。歸心忘澤國，病眼豁霜天。鳥雀飛荒圃，牛羊卧晚田。吟邊摇落意，疏木起孤烟。
二月過半猶未見花昨日逢之珍云已有小桃因成短句 强至
不覺春過半，開花始見桃。年光雙鳥翼，世事一鴻毛。有興撫清景，將愁付濁醪。家林應爛漫，南望首空搔。
偶書呈公勝 强至
朔吹朝還暮，繁雲凝復開。不能成雪意，只解作寒媒。薄宦家千里，長吟酒一杯。西鄰鄭夫子，乘興幾時來。
走筆送楊正臣先輩還吳 强至
客衣沾魏土，歸馬望吳雲。一紀困游宦，異鄉愁送君。驊騮行得路，鴻雁去成群。何日江天酒，重論別後文。
居魏歲餘未嘗見江鄉故人今無悔如雄過此相見甚喜席間率成短篇呈之 强至
經年大河北，終日故鄉心。入耳欣吳語，開懷慰越吟。天寒裘領薄，日暮酒杯深。早晚論邊策，長纓試請擒。
新秋夜月寄故人 强至
客心宜靜夜，月色澹新秋。影落三湘水，詩傳八咏樓。何窮對酒望，幾處捲簾愁。若問相思意，隨君萬里遊。
依韵和留臺崔庫部局中自遣 强至
儒林文雅作，蕭散欲揮金。老去安時態，秋來慰夙心。誰陪黄菊酒，自喜白頭吟。賓客霜臺少，詩成每獨斟。
自零口夜至渭南縣作 强至
月黑征途暗，羸駒傍險行。村遥微認火，縣近忽聞更。落寞殊鄉意，喧啾小市聲。故園流水在，想像見冰清。
送長安僉判鮮于子駿還闕 强至
相望蜀父老，應嫌駟馬遲。三冬辭幕府，千里走京師。富貴那能滯，文章自有知。關山含雪意，別酒對秦姬。
長安春日 强至
白入雙吟鬢，衰侵一病身。年光不貸老，春色似欺人。鳥破日邊霧，花飄風外塵。還將感時淚，對酒灑咸秦。
題光和年西嶽碑 强至
瘦硬光和字，崔巍太華碑。鎸模森骨立，點畫宛鱗差。內有通神筆，前無絕妙辭。茅齋千載後，玩古獨心知。
唐賢嶽廟題名 强至
華嶽金天廟，唐賢石闕題。姓名留篆刻，冠劍落耕犁。字體諸家雜，函封數驛齎。幾行猶壯觀，丞相討淮西。
斷碑 强至
何代經兵火，終年委雪霜。文章誰黑白，首尾自參商。琬琰那淪翠，塵沙漸變黄。人生異堅石，撫汝重蒼茫。
依韵奉和經略司徒侍中上巳會興慶池 强至
千載蘭亭後，風流宛目前。竹昏煙冉冉，花泣露漣漣。筆落詩推將，杯行酒有仙。水邊佳麗少，春草謾芊綿。
小閣西山落日 强至
天地垂垂暮，殘陽似有情。未催全嶺暗，猶放半山明。遠樹微茫見，孤煙慘澹生。流年從此老，對酒急須傾。
翻經臺 强至
失道從僧指，窮高聽鳥呼。千山四迴抱，一徑百盤紆。人事空今昔，臺基儻有無。吟邊嵐氣夕，落日伴猿狐。
題華藏環峰閣 强至
精藍已塵外，飛閣更雲端。只見蒼山合，寧知紫宙寬。客游追汗漫，詩思等巑岏。大士安禪後，何人此倚欄。
羽師院假山 强至
累石作危峰，軒然曲沼中。山形在眉睫，人意自衡嵩。影駭魚蝦避，路疑猨鳥通。宦途尤巧險，匠手莫言工。
京兆府初赴同天節宴詩二首  其一 强至
四月薰風轉，三天瑞景舒。歌從歸啟後，壽起祝堯初。詩喜南山對，身甘北闕疏。九韶音未作，朝野自歡如。
京兆府初赴同天節宴詩二首  其二 强至
五帝今云六，君王合萬年。日長遲漏水，風細駐爐烟。想像聯朝珮，歡呼捧御筵。喜深恩更遠，不竭似秦川。
哭王仲密四首  其一 强至
相逢初北闕，並試復南宮。失意春風裏，謀歸汴水東。行藏他日異，笑語此生空。不掛青雲籍，聲名野史中。
哭王仲密四首  其二 强至
群居三益友，再拜十年兄。一別長南北，相逢遂死生。淚流添渭水，心折注江城。聞訃悲尤劇，書成僕未行。
哭王仲密四首  其三 强至
場屋行遲暮，田廬卧寂寥。壯圖藏翰墨，高行落漁樵。會哭諸朋盛，銜哀一奠遥。繫舟江岸絕，愁望定山潮。
哭王仲密四首  其四 强至
多金空舊産，短褐盡平生。蒿里閟春色，桐江流哭聲。人憐天不與，婦少子猶嬰。如有山濤在，應忘顧後情。
依韵和酬鮮于子駿郎中見寄 强至
昨在王公幕，同時輒仰攀。論情昆弟等，知己友朋間。渭北孤交臂，淮陽慰客顔。長卿看駟馬，父老望西還。
趙龍圖自西川携鹿兒至秦相惠 强至
軟毛金縷暗，細點雪花勻。林下遠思母，階前愁傍人。澗聲微可聽，野性漸能馴。公惠成愚好，他年伴幅巾。
長老鳳師新作四照亭以其環顧洞徹無纖翳礙目故名云從予乞詩因即其說以寄題 强至
大士安禪外，孤亭曠望中。物無形可遁，心與境俱通。日月光應倍，江山氣更雄。寧須面壁坐，到此即觀空。
留題太平寺 强至
鄉落少人煙，精廬獨巋然。香花真佛界，棟宇始唐年。鳥啄齋餘食，僧參夜半禪。清凉數畝地，已是隔塵緣。
留題東巖院 强至
仁祠倚巖腹，無處入囂氛。古像棲深殿，高僧傲白雲。山花暖自發，溪溜遠猶聞。我正爲名縛，翻羞猿鳥群。
數日前伏蒙吳先生留飲旋辱尊什喜某之來謹依嚴韵奉獻 强至
昔荷齒牙論，今猶骨髓淪。報知虧國士，高第濫門人。牆仞欣重到，眉頭爲一伸。却嗟夫子疾，是日卧漳濱。
依韵奉和司徒侍中仲春釋奠 强至
先聖祠逾重，尊儒世適丁。上公儀最熟，太學祭頻經。曉月衣冠凈，春風俎豆馨。魏人休請頌，在泮已言形。
梨花 强至
舊愛樂天句，今逢带雨春。花中都讓潔，月下倍生神。翫好張瑶席，攀仍贈玉人。莫開紅紫眼，此外盡非真。
雨夜舟中 强至
岸鳴連夜雨，舟繫數家村。防盜頻敲柝，愁吟早閉門。呼兒陳小酌，憶弟動歸魂。安得晴風起，吹開波浪渾。
御河舟中 强至
浮舟不用力，一水靜於山。沙鳥晴相喚，河雲晚更閑。微吟窮有象，清思入無間。河策誰云補，從公漫往還。
屐 强至
好在登高屐，東西類此身。游頻齒幾折，用久蠟還新。晚步憐今日，幽尋憶古人。莫隨珠履客，且伴白綸巾。
夜坐 强至
城裏更籌急，窗邊竹影微。掩書雙淚迸，撫事寸心違。歲月辜華紱，風霜感彩衣。陶潛空自賦，何處有田歸。
韓魏公生日 强至
三秋開爽氣，七月降元精。致主鈞樞遍，尊賢衮鉞輕。顯庸歸社稷，陰相在神明。漳水流無竭，年年伴壽觥。
九日 强至
霜凈乾坤闊，登高極古臺。秋聲楓幾落，客眼菊三開。短髮頻看帽，寒吟間引杯。籬邊空意緒，難得白衣來。
庚戌歲除 强至
薄宦三冬暮，殊方一紀餘。笑歌筋力倦，勛業鬢毛疏。道路紛乘傳，軒墀遝曳裾。無庸看半百，搔首歲云除。
依韵和張文通中舍寄韓師元判官 强至
從容須陛對，蕭灑待家居。近閣從戎筆，閑裁寄舊書。青衫逾一紀，黄卷尚三餘。聞說山齋好，何時遂曳裾。
送譚供奉 强至
丹山靈鳳質，偶別帝梧飛。忽憶華林好，還收倦翼歸。綠深宮樹合，紅薄苑花稀。重到回翔地，卑棲嘆昨非。
次韵仁叟禁中清曉 强至
禁廬休夜直，瑞靄向朝敷。華闕辨雲氣，紫宸低斗樞。帝梧鳴彩鳳，宮漏息銅烏。日出將臨扆，天光冒海隅。
送陸覃校書赴選西上 强至
朝飲送春酒，暮吟傷別詩。予愁鶑語亂，君興馬蹄遲。五府何時辟，三銓會早辭。回鞭晉陽道，不負細侯知。
次韵盧六員外避暑 强至
城市苦歊暑，尋凉到水窮。環林得高蔭，解带取微風。渴肺舉杯緩，汗膚兼酒紅。當年河朔會，舊事豈全空。
中秋京師對月 强至
今夜皇州月，秋光共幾分。未全成皓魄，猶勝隔浮雲。白髮愁偏照，清樽喜獨醺。遥憐江國弟，北望首殷勤。
悼承天月禪老 强至
祖意生來達，詩心老去專。傳燈與誰子，絕筆在何篇。朝客散談席，野禽窺法筵。唯應軒北石，秋後自依然。
送蹇磻翁都官赴倅梁門 强至
共昔登龍客，仍今同舍郎。後先趨帥府，南北重離觴。塞角催秋月，邊烽落曉霜。軍城看趣召，能久頼王祥。
久雨初霽對酒偶作 强至
彌月窮山雨，昏昏氣蔽天。南榮初見日，萬瓦已生煙。節物驚殘臘，歡期減去年。愁來搔短髮，對酒且陶然。
仲冬十六日祭馬步 强至
提轡傍險徑，喜隨雙炬紅。薄雲籠淡月，苦霧捲嚴風。馬害誰云屏，神休覬所蒙。晨門未開鑰，殘夢續齋宮。
齋宮獨酌待曉入城 强至
青燈頻照面，黄卷懶低頭。危坐自醒醉，孤斟誰獻酬。檐前落星宿，城裏息更籌。上馬即塵事，欲歸欣少留。
贈杜諮秘校 强至
唐代詩人傑，家居世杜陵。祖風今不墜，君學善相承。氣直橫秋鶚，文雄絕漢鵬。風騷如命將，壇復讓誰登。
杜以詩和答依元韵贈之 强至
子美沒已久，正風幾替陵。上天憂道喪，遠裔以詩承。駑足輒追駿，鷃心聊慕鵬。微之重堂奧，努力願同登。
送范令巽之赴陝縣 强至
陝人西望眼，唯認馬蹄東。柳縣追陶令，棠郊謁召公。問農游手勸，聽訟下情通。千載萊蕪後，傳家有素風。
送同年張正臣赴海陵幕 强至
早年登甲選，從事又東藩。地與淮流絕，城連海氣昏。好山供健筆，暇日樂清樽。多著太平策，歸來奏帝閽。
寒爐偶坐戲呈任道 强至
人事車輪轉，年光木葉摧。交情論晚歲，生意共寒灰。未足勝寬褐，那能暖凍杯。知君尋氣類，不爲附炎來。
依韵和仲靈禪師喜賈丞相趙翰林見稱輔教編之什 强至
浩蕩藤州老，雄文鼓大編。聲名元自重，述作許誰傳。成誦慚空久，相逢偶未緣。承明內外相，交口譽師賢。
送覺上人還霅 强至
卞山風月古，秀發在詩人。之子含清骨，禪師託後身。千篇取篋藁，一夢繞鄉蘋。知己大丞相，無勞揖縉紳。
依韵和彭九及之歸養之什 强至
江南春自好，蜀客亦思歸。淚與花俱落，心隨燕共飛。露章還子舍，孝理副宸闈。禁署風流後，謀漁未有磯。
送宣州太守沈司封 强至
宣城從古勝，謝守擅風流。夫子名當世，君王付此州。訟鈴閑郡閣，吟筆動江樓。莫憶窗中句，能詩今隠侯。
送王天常太祝詩 强至
雨洗春枝冷，鶑愁晚更啼。感時雙淚落，送客片帆西。淮隰逢鴒羽，京塵縱馬蹄。有才無殿課，安穩步通閨。
方殿省示惠遠祖先生詩集 强至
先生名不死，三百幾年間。白首吟唐世，清風起越山。遺編流自久，異代許誰刪。遠裔傳能事，斯文氣欲還。
屬疾 强至
壯懷衰獨早，樂事病全稀。靜聽聞花落，欹眠見燕歸。冠裳成外累，塵土汩真機。强起親曹事，遥慚舊隠扉。
予累日卧病適張文通惠教亦云服藥漫成小詩呈之 强至
功名心寸折，歲月鬢雙蓬。病畏酒杯綠，愁憐花蕊紅。杖藜成暇日，行樂步春風。唯有張公子，翛然此意同。
暮春被病感書 强至
孤直難知己，才華反誤身。流年銷壯節，多病對殘春。酒到心如達，花空眼亦貧。賢愚通塞理，誰與問洪鈞。
聞升甫南池觀魚所獲無幾戲成小詩奉呈 强至
巨鱗非尺澤，多目漫污池。網漏從今日，筌忘復幾時。饔人顔慘淡，漁子興參差。豈似任公捷，群鰲一釣絲。
病起觀盆魚 强至
戢戢駢頭戲，悠悠掉尾行。莫言盆盎窄，猶勝網羅橫。競觸浮萍亂，時吹細浪生。嗟予遭病縛，羨汝遂微情。
送王明叟起秀州法掾 强至
去去持丹筆，當官議是非。壯心低仕路，戀涕濕親衣。汲浪檣烏急，吳霜稻蟹肥。論文杯酒後，從此故人稀。
行叟權秋掾比回正老以詩寄之因次韵奉和 强至
郡獄乏掾屬，君才盛府依。犴牢煩暫掌，鸞枳復卑飛。盡室輕裝去，新吟滿篋歸。風流傷別處，粉淚灑紅衣。
送石亢之節推赴廬州幕府 强至
執政昔曾祖，滯才今令孫。三遷纔大幕，萬石已高門。阮瑀妙草檄，毛公深雅言。相從賓主樂，淮月共清樽。
送子立榮侍南歸 强至
有客就征驂，風前別酒酣。慈顔依膝下，歸意滿江南。去路草初歇，到家梅正含。短書無惜寄，別後抵清談。
上何太宰生日二首  其一 强至
斗杓西揭柄，南呂已飛灰。芝室占熊夢，蓬山挺梓材。世欣金鷟見，人慶玉麟來。天意非難料，行看位上台。
上何太宰生日二首  其二 强至
皇穹符寶運，嵩獄降真賢。明月中秋後，黄花九月前。潭潭新紫府，疊疊舊青氈。遐想靈椿慶，春秋合幾年。
漁者 强至
身世扁舟裏，飄颻可奈何。萬生勞白日，一笑屬滄波。闊網施能幾，閑機用未多。余顔自憔悴，莫作楚臣歌。
對雪六首  其一 强至
幾尺江東雪，同時戶北風。全家愁坐外，寄命苦吟中。已分書帷冷，偏憎酒盞空。漫將豐歲兆，去問白頭翁。
對雪六首  其二 强至
草樹驚全失，山河望轉非。片時藏地險，底處極天圍。樓半輕相逐，檐前急自飛。乘風還有意，故去點人衣。
對雪六首  其三 强至
飄灑三冬暮，蒼茫一氣凝。寒威斗自壯，空色曉逾澄。狂走尋岡兔，饑呼失樹鷹。年來交態淺，有興即誰乘。
對雪六首  其四 强至
影亂侵書幌，花輕輟酒杯。襟懷同落寞，氣象亦崔嵬。屢折參雲竹，偏凌照水梅。紅爐方爾附，未可論寒灰。
對雪六首  其五 强至
色浮千里白，氣逼萬家寒。獨鳥饑猶啄，癡兒喜自團。向風初舞急，入夜轉聲乾。此味同誰冷，吟窗映素冠。
對雪六首  其六 强至
朔風吹不盡，顥氣入無間。市井人喧息，江湖鳥翼頑。酒邊驚晚歲，吟外失群山。溫室便高卧，明朝任塞關。
次韵答承天月長老 强至
方外得師晚，相逢出古心。交成真合水，意在始知琴。宦路塵泥久，禪扃歲月深。清風貽絕唱，一誦快煩襟。
塗中書四十言奉寄武陵則師 强至
師有知人術，一言珍萬金。聖門防取貌，吾道素論心。越樹秋聲起，武陵歸思深。桃源千載事，此說更難尋。
書香嚴屋壁呈寺主隆師 强至
莊嚴模浄域，金碧照晴霓。土木有時竭，樓臺無日低。林泉藏好處，巾屨得安棲。我愧陶彭澤，煩師數過溪。
詩送長老芝公歸靈洞 强至
昔以醫名著，今茲祖意傳。衆生如不病，大士自安禪。貌等澗松古，性同山月圓。應防猿鳥憶，却指舊林泉。
贈凈土嵩長老 强至
林泉久安住，心境兩無塵。禪外牽餘想，詩中老此身。虛懷延海衆，雄辯服談賓。偉特如師少，相逢悟宿因。
贈霞長老 强至
大士本宿植，妙年離世紛。定心馴海鳥，詩語淡秋雲。與物曾無著，收聲恐有聞。唯將諸祖意，晚歲導迷群。
酬齊上人 强至
不見湯師久，病眠時序深。忽驚朱夏過，真負碧雲吟。他日虎溪約，同時鳳闕心。未論應去住，杖屨且相尋。
景山無思二大師垂和鄙詩復依前韵奉答 强至
西北塵游倦，東南野興深。帳空慚鶴怨，山暝憶猨吟。大士真交臂，連篇契夙心。會須携蠟屐，雲嶠陟千尋。
送臻上人還雲山 强至
半歲風埃地，終朝雲水情。身兼飛錫健，眼向故山明。不改禪衣色，從來野橐輕。煩師伴猨鳥，兩耳厭車聲。
詩贈圓公大士 强至
恐是逃名客，因爲出世流。人間雲不定，心外佛何求。醉喜形骸放，詩嫌偶對囚。我應遭竊笑，聲利乃身讎。
仲靈禪師以詩見邀輒走筆依韵附還使奉和 强至
世好元難合，便甘或棄辛。喜師同肺腑，偶爾異衣巾。文約牽常俗，詩情遠過人。相邀松下別，山意入秋新。
送李講主還維揚 强至
定憶婆娑樹，雙垂滿地陰。春風吹社燕，歸意逐淮禽。帆落橫江盡，門開小院深。先撾大法鼓，續震海潮音。
仁宗皇帝挽歌辭四首  其一 强至
未乾宮硯墨，猶暖御爐烟。鷄唱空催曉，龍飛忽上天。攀髯三月暮，灑淚五雲邊。盛德無容報，塵埃萬壽篇。飛帚飄宸翰，賡歌縱睿才。歌歡三閤燕，聲轉兩宮哀。人世金縢祕，天門玉鎖開。年年初夏月，寂寞壽山杯。
仁宗皇帝挽歌辭四首  其二 强至
輕徭寬日力，橫費惜秋毫。臨諫天容睟，尊賢聖體勞。乾坤收化育，弓劍入悲號。十月西陵仗，愁雲隔赭袍。
仁宗皇帝挽歌辭四首  其三 强至
聖運一千載，君臨四十春。寶圖先與子，妙斷獨如神。瑞表虛南極，哀聲動北辰。天鍾堯舜性，廟號訖稱仁。
石太保挽詞 强至
許國三朝老，傳家萬石君。乞骸章未報，沒齒訃先聞。挽鐸摇秋露，銘旌卷暮雲。龍岡逢吉壤，馬鬣寄高墳。
王廣淵郎中挽詞 强至
一門新茹痛，八座近云亡。禍故近賢者，風流失望郎。葬帷籠淡月，挽鐸訴清霜。祖烈繫誰紹，三槐老北堂。
王子直挽詞二首  其一 强至
流水身飄忽，青雲意闊疏。儒林看作傳，使者合求書。野月隨丹旐，山煙濕素車。寢門今日淚，一灑爲無餘。
王子直挽詞二首  其二 强至
王氏仍淮水，賢人減潁川。風流今盡矣，天理舊茫然。親涕霑封篋，交情動絕絃。公卿誰不到，偏夭賈生年。
晉陽郡君挽詞  其一 强至
法度居無失，圖書動有稽。不偕君子老，空美大夫妻。淡月臨新兆，清風在舊閨。哭聲摧隴水，山鳥學人啼。
晉陽郡君挽詞  其二 强至
夫賢微子後，身貴畢公孫。獨棄斑衣養，空餘象服尊。悲風纏挽鐸，苦霧濕銘旛。誰謂靈香驗，何曾見反魂。
立春 强至
北風已作東風客，昨日何如今日暄。造化有期尋萬木，陽和無迹走千門。土牛陌上摧花杖，玉燕釵頭墜綵旛。獨我題詩添意緒，又看殘臘委冰痕。
春日山中感懷 强至
春中酣酣破宿霾，春心衮衮瀉長淮。無情草樹相看久，得意親朋一笑乖。世俗冰霜誰暖眼，古人金石已枯骸。愁來獨對青山坐，唯有東風入舊懷。
贈楊尉純甫 强至
君家茂族出關西，壯氣長干萬丈霓。斥鷃羨鵬舒海翼，駑駘觀驥騁霜蹄。詩才多慕謫仙逸，宦緒猶嫌梅福低。千里霄程方策足，莫云今日是卑棲。
若師院咏笋 强至
戢戢新芽迸舊林，纔生有節便虛心。已鄰佛界黄金地，更學仙家碧玉簪。失灌要須防倦僕，偷餐切莫聽饑禽。憑師養取成修竹，截管終令作鳳吟。
席上次韵純甫牡丹 强至
絕艷濃香一倍繁，青春歸去已珊珊。障風護恐檀心損，和雨攀應玉手寒。今日我來頻舉爵，明年誰共憑欄干。盛傳京雒多名品，未得尋芳洗眼看。
寄湖掾楊浩然 强至
新持手版苕溪掾，應恨浮名別故鄉。澤國幾瞻飛雁序，春風自入墜鱣堂。坐曹未改平生好，開卷能如往日忙。龍首主人監郡樂，定蒙賓禮考文章。
送春 强至
年年不會春來處，疑自深紅嫩白間。今日却從何處去，明年依舊待君還。不堪眼見鶑花老，安得心同木石頑。身外韶華猶可再，其如綠鬢與朱顔。
經和靖林先生舊隠 强至
獨行先生舊隠荒，大名寧受一棺藏。能詩秀骨應無朽，近塚閑花亦自香。卷軸門人收篋笥，歲時族子奉烝嘗。逸民未許先賢傳，猶說梁鴻有孟光。
贈陸元象文學 强至
漢世最優文學掾，因君官稱復榮今。青春事業收名路，白首光華照士林。風月每邀花底醉，乾坤共老水邊吟。安車正好追先烈，子舍唯增二百金。
依韵和陸丈瑞香花 强至
花下詩翁已富情，愛花相咏句還成。纔開秀格能殊衆，到老清香不負名。世上流芳歸幾處，江南傳價入中京。乾坤定是憐馨德，那許風前趁落英。
競渡 强至
畫鷁追風千楫動，錦標翻日萬人呼。驕龍戰水爭先後，采蜃橫川半有無。波底魚蝦愁破窟，岸傍車馬看盈塗。競心猶出功名下，吟倚扁舟爲一呼。
謝純甫惠筆 强至
管勁毫尖匠製宜，故人珍贈我何爲。分殊定遠初投日，得似文通舊夢時。大手愧無才翰用，正心惟見友朋規。紛紛紙尾方勞署，辜負詞林視草詞。
次韵和純甫秋陰悶書 强至
乾坤泱漭作秋容，節物情懷兩莫窮。山雨欲來陰竟日，溪雲不斷氣浮空。頼存樽酒時傾綠，更有歌裙可醉紅。偶爾登臨愈興感，朱顔容易變衰翁。
再次前韵 强至
晻曖秋旻氣象濃，對時覽物兩無窮。纔開又合煙光重，欲落還收雨意空。直恐客頭先老白，却思日脚带斜紅。天真不擾無餘感，誰似前溪下釣翁。
純甫出近郊以梅花未開成篇見貽因次元韵奉酬 强至
朔吹鳴時萬葉黄，獨留瓊蕊擅幽芳。水邊野外開雖晚，臘後春前賞未忙。素艷若敷應雪妬，嫩心猶閟已風香。此花更是梅仙咏，消得花間飲百觴。
過練湖 强至
湖畔難尋使者麾，湖光猶照旅人衣。氣蒸澤國能無潤，堤貯雲天別有圍。楊柳經霜相對老，鳬鷖飽食自由飛。繫舟索紙題詩句，更把閑愁付落暉。
題吳山伍子胥祠 强至
江上胥山古木陰，祠堂氣象亦蕭森。江雲不散憂君色，山月猶明死國心。遷史簡編今斷缺，吳人牲酒日肥深。鄙懷異代悲忠烈，一拜威靈淚滿襟。
資國山口石橋 强至
前日枯槎接斷溪，今朝白石跨完堤。牧兒靜立牛磨角，詩客閑驚馬駐蹄。澗雨漲來流淺瀨，山風掃過斷纖泥。十家豈乏相如輩，當有人從柱上題。
立春 强至
魚尋細脈上輕澌，鳥趁微和哢好枝。多病强傾春日酒，苦吟還接暮冬詩。江南信息梅應蕊，京國風流柳未絲。最有佳人隨節序，釵頭綵勝競垂垂。
送朱郎中得謝歸淮南二首  其一 强至
一束衣冠四十春，公今收得自由身。朱顔出仕看同輩，白髮歸榮有幾人。何處覓金分素里，只聞行路羨清塵。扁舟急解隨河纜，猶恐京埃汙葛巾。
送朱郎中得謝歸淮南二首  其二 强至
天香猶在入朝衣，早見都門解綬歸。晚歲高風增慷慨，今宵列宿動光輝。誰供白酒開談笑，自向滄洲洗是非。從此淮禽相看喜，沙邊不復背公飛。
次韵酬答胡一之 强至
六科頓網索豪雄，巖穴賢群爲一空。夫子獨沈窮巷底，故人多列要塗中。志行應在功名早，欲大難爲富貴充。年未平津學晁董，佇觀畫並耀江東。
立春輦下作 强至
雪意徘徊收臘尾，風光迤邐上花梢。强傾浮蟻嘗春酌，終似南禽憶舊巢。愁裏年華侵短髮，吟邊生意滿東郊。玉盤絲菜無消息，索寞空齋畏客嘲。
依韵和擇之惜春 强至
何門織婦爲春魔，幾聽啼鶑暗輟梭。美釀入唇宜莫算，芳期屈指已無多。迎風柳絮飄都盡，著雨花枝落半過。正好狂歌對餘景，休因節物嘆蹉跎。
寄陳介進士 强至
聖門顔子最稱貧，猶有簞瓢奉一身。罕似饑腸游太學，獨將生意託洪鈞。常時閔笑遭流俗，今日依歸得主人。早夜從容諮道誼，切防事業去青春。
次韵和秋扇 强至
形如圓月色欺霜，曾許佳人掩面藏。袁守揚風方慰愜，班姬中道忽悲凉。自知掌握初經用，豈顧塵埃此暫傷。只恐來年清暑殿，別將紈素上君堂。
月卿大師以書抵予言到自永嘉今將還杭因索詩送行聊書短章塞來請之勤 强至
京洛多年作意游，撇然歸思滿林丘。塵衣纔洗吳中水，吟錫還尋海畔州。獨夜揮弦泣山鬼，幾旬談妙動藩侯。孤雲高迹真無定，又理輕裝買客舟。
菊 强至
花濃新出黄金礦，枝軟輕垂綠玉條。正色逢人何太晚，清香到酒亦終朝。籬邊此意同蕭瑟，霜後無言對寂寥。凡卉不爲孤艷地，淵明真賞欲爭邀。
立春 强至
殘臘新春判此朝，斗寒猶未動寅杓。白催曉色融冰片，綠轉風光入柳條。絲菜落盤隨玉手，鏤花垂勝壓金翹。六年不見江梅影，長覺歸心似旆摇。
次韵丁評事春雨 强至
溪樓燕子懶飛飛，一鼓輕雷漸作威。細濯林花紅抹淺，低濛岸柳翠光微。偶穿縱步尋山屐，且解銷憂貰酒衣。華表有人還未得，更堪取次送春歸。
送王文玉歸浙 强至
插旗打鼓放船頭，二紀蓬萊一夢游。回首誰能顧庭鷺，收心自可近江鷗。盤堆玉縷鱸初膾，盞溢金波酒旋篘。摩詰定懷廊廟弟，新詩未免到皇州。
依韵和達夫泛湖之作 强至
雨氣隨雲却上天，山頭已掃欲晴煙。柳條不盡空圍岸，荷葉猶新未礙船。時序百年催樂事，乾坤一笑入詩篇。主人著姓平原後，莫惜金樽醉綺筵。
賈麟自睦來杭復將如蘇戲贈短句 强至
春風那解繫狂遊，朝醉桐江暮柳洲。大手千篇隨電掃，孤蹤四海學雲浮。榮名不落閑宵夢，退築聊爲晚歲謀。老橘殘鱸猶有興，片心還起洞庭舟。
題於潛張明甫愛拙堂 强至
高灑潛川愛拙翁，堂閒雅與拙情同。宦塗恥用機心達，聖世寧爲直道窮。千載奸纖羞白骨，一時夷坦擅清風。邑人三歲觀賢化，巧詆銷萌訟缿空。
月夜與陳行父楊公濟吳常甫出詣蔡子難 强至
月色無雲喜共看，葛衣藜杖到君邊。宦遊易作浮雲散，人事難同好月圓。菊露凄清吟可老，竹風幽灑坐疑仙。明年席上天南北，合破高齋此夜眠。
丈人生辰 强至
纔過中元九日期，人間最重早秋時。當年間傑凝天粹，此際生賢作吏師。候屬金行資義節，氣鍾庚宿究兵奇。願公大用齡盈百，歲歲長吟祝壽詩。
依韵和楊公濟喜嘉定帥王待制移成都 强至
把詔心先劍外飛，一身與國繫安危。玉關落日辭金印，錦水春風轉繡旗。歷見本朝歸秉軸，多由全蜀出分麾。少陵漫爲知音喜，行到花溪已恐遲。
聞楊公濟冒寒訪契嵩上人 强至
凍雲朝濕萬峰寒，鑿齒辛勤訪道安。世外更無吳水石，林中還有晉衣冠。襟期飄灑隨煙靄，詩句縱橫出肺肝。見說松門長不鎖，夜凉猶過別山看。
楊公濟歲暮惠酒 强至
紺瓶白酒下吟堂，洗盞傾甆肯漫嘗。寒屋自融春日面，煖杯能轉少年腸。山妻相對驚愁破，稚子無端笑飲狂。百歲光陰空自遠，醉時苦短醒時長。
經春久雨未嘗尋芳舟次黎驛始見桃李紅白成陣愛而有題 强至
春風不散三冬雪，暖日猶明五月霞。病眼漫開常見雨，客顔新破始逢花。故園何在情還劇，舊驛空存使轉賒。白白朱朱今頗驗，退之詩句亦天葩。
曉出 强至
一聲殘角繞千門，霜氣涵空亂宿氛。車馬往來無僻地，星河收去有閑雲。余生慘淡身宜佚，人事崎嶇足反勤。漸喜太陽浮海面，群鴉鳴噪尚紛紛。
依韵和酬楊公濟澄江見寄長句 强至
子美幕中贍暇日，喜傳幽事到京華。地偏浙水開孤壘，風散江雲覆萬家。日出魚蝦來早市，潮空鳬雁落晴沙。羨君吏隠能終歲，却恨吾游未有涯。
九日至嘉禾 强至
登高時節異鄉中，回首家山隔亂峰。白酒莫辭今日醉，黄花不似故園逢。苦嗟節物經秋老，贏得情懷爲別濃。却愛紫微詩意好，笑歌開口强爲容。
知郡都官示答盱眙周令詩有感而作 强至
臨淮郡事素稱繁，太守才明此典藩。每歲欲甄群吏狀，是人思出大賢門。孤生自恨方趨走，末跡無緣被薦論。異日願公持大柄，畢身猶足望洪恩。
送前水監王仲賢郎中赴闕 强至
素節清明照水臺，夷塗行騁忽徘徊。驚人險句何妨露，向闕丹心未可灰。馬勒春風朝弁集，雞呼曉日禁門開。從來早賜清閒對，不信君王肯棄才。
病起偶書 强至
病眠官舍趣方高，强起區區視冗曹。當世纖機漫蝸角，除身萬事盡鴻毛。田園歸去古稱達，軒冕儻來人自勞。汩沒青衫逾壯歲，窮通一任大鈞陶。
感懷寄楊公濟 强至
身世飄颻水上萍，時情暗淡草邊螢。百年日月空憂喜，一笑乾坤任醉醒。此外浮沈俱委命，相逢汝我即忘形。尋山各有襄陽馬，莫遣題詩筆暫停。
冬盡日睢陽感事 强至
天邊愁緒細如毛，眼底詩情付濁醪。張許忠魂空日月，鄒枚樂事委蓬蒿。積成鄉思心頻折，送盡年華首重搔。杜子南賓猶此日，主人恩意覺徒勞。
依韵和尹嗣復仲春會食船場 强至
野色寬圍四繚牆，一穿林徑百憂忘。濃花細草青春半，語燕游蜂白日長。寄興不知詩筆倦，惜時猶喜酒杯香。席間數點殘英墜，萬片隨風此濫觴。
次韵酬禮之見貽 强至
慶曆天王設網羅，君時遺俊我登科。當時未識名猶熟，此日相逢分固多。摩戛青雲知志在，驚嗟素業怵時過。朱顔皓齒偷歡處，暫置功名任酒酡。
再次韵禮之見貽之什 强至
傳家素業志雄軻，烏足區區羨决科。以道自尊今古少，不才而第葦麻多。聖門奧閫期君至，賓館清談許我過。文酒有時留劇飲，長教阿買到醺酡。
次韵禮之淮上吟 强至
泗上風宜舊罕傳，邦人誰說貢鱗鮮。隔淮小市若古畫，接楚遠山疑宿烟。民舍卑漥多困水，農疇磽瘠少逢年。顧予居里號繁勝，舉目只爲鄉思牽。
董役河上風霾繼日 强至
春遲地冷日蕭騷，野曠林疏風怒號。畚鍤一聲趨蟻垤，旗幡四面落鴻毛。黄埃成穗坐還積，綠鬢欲絲歌漫勞。暫閉柴荆如避寇，江湖歸思入漁舠。
排岸判官以荷花爲貺書五十六字以謝 强至
江國芙蕖夏最繁，臨堤每見尚盤桓。清淮况是稀疏有，江萼爭教取次看。曉艷不隨生意絕，孤根寧減舊時安。主人知我江鄉客，弗忍池邊獨自觀。
九日上兵部 强至
重陽無酒上高臺，冷對西風笑幾回。雖信佳辰從古重，不知今日爲誰來。忽聞天外清歌發，云是淮邊曲宴開。自嘆弗如籬下菊，此時翻得伴吟杯。
謝徐屯田惠海味 强至
儒腸多病怯肥羶，海産從來獨所便。淮甸風宜乖素嗜，江鄉水品憶經年。分甘已佩公情重，加飯寧須俗禱虔。食箸不停資大嚼，免教饞吻鎮流涎。
常尉携酒饌就部役所見勞 强至
酒蟻清香綠盞飛，河魴雪縷玉盤肥。三春花草殊南北，一笑乾坤外是非。膏血生民勞版築，筋骸薄宦走都畿。陶潛此日方蕭瑟，那啻籬邊遇白衣。
咏雁 强至
乾坤摇落滿風霜，候雁來時道路長。玉塞哀音驚遠戍，滄洲寒影伴殘陽。燈前客鬢愁雙白，天外鄉書斷一行。莫倚善飛江漢闊，暗中矰繳絕須防。
立春後連雨 强至
東風自動故園枝，未見終期不雨時。遮莫年光浮水嫩，定應春色上花遲。山川慘淡隨人意，車馬艱難誤客期。萬瓦煙青猶足慰，始知井屋有晨炊。
春日感懷 强至
壯年不覺登三紀，正月如今過一旬。人壽短長難定準，春期九十更逡巡。縱當簿領無餘暇，自合眉頭且强伸。况值山城公事簡，不謀笑飲是癡人。
獻知府張少卿 强至
當年直氣吐虹霓，因使平津位晚躋。大筆驅馳爭化匠，纖機擺落得天倪。名隨婺女雙溪遠，詩壓休文八咏低。官是諸卿郡山水，志完寧獨在公圭。
邑齋偶書 强至
作邑窮山奈拙何，簿書期會損天和。却緣衆醉獨醒甚，翻覺同舟敵國多。豈顧有人張巧舌，第憂無術拯頹波。偏親垂老妻孥少，獨愧淵明歸去歌。
寄題甘露寺文岳上人環翠閣 强至
鐵甕城邊古道場，近來人說贊公房。江盤北固山形轉，雲抱南朝樹色蒼。世外青鴛誰結構，坐間紫鴿自回翔。十年滯客空吟想，未識諸天在上方。
送呂貫中 强至
陋邑相逢樂且敖，一枰纔了又丹醪。酒因校戶知君大，棋爲論饒覺我高。忽對溪山揮別袂，却憂棋酒寡同袍。勉哉各努當年力，無使功名見二毛。
寒食值雨 强至
山城寒食已冷落，更值暴雨過園林。餘花似對晚春泣，好鳥時傍殘枝吟。况逢節物宜笑飲，莫待老大惜光陰。明朝雖晴未可出，溪水溢路浮泥深。
送郡判鄭世表庫部奉使陝西 强至
心馳關右氣軒軒，笑著征袍謝別樽。面對延和知遠器，力城東洛是名門。邊需前去勞多算，疆事歸來聽一言。洮隴居人瞻漢使，此行知不爲河源。
久雨不果行樂偶書短篇自戲 强至
年來窮山少見日，十日陰雨一日晴。春色于人既無分，酒徒與我宜違盟。林花及時亦自蕊，山鳥應節猶知鳴。况復吾生異花鳥，何爲對景如忘情。
粹中先輩以甘雨時降兆爲豐歲過形雅什猥推凉德輒次元韵以答來貺 强至
字人亡狀序宜愆，何意天心獨不然。甘澍未嘗差十日，豐儲應使足三年。井廬但覺塗歌溢，水旱寧憂牒訟煎。自是化工蘇百穀，誤褒多謝邑中賢。
元卿舟次丹陽讀予與諸君前年送別聯句因作以道南還愆期之意遠垂寄示輒依元韵和答 强至
歸舟南過練塘時，重閱前年送別詩。人世闔棺方始定，客程流梗固難期。君還里閈尋三雅，我尚山城守一枝。涵碧春來應倍好，何緣吟對舉清巵。
以詩還府推楊學士無爲編辱佳篇見答謹次元韵和酬 强至
貪諷高吟日幾回，辭珍轉覺意逾瑰。子雲天祿慚餘地，工部花溪揜舊才。渴肺喜因秋水療，病眸驚對夜光開。今朝那獨誇榮貺，更貯私囊耀後來。
秋日咏樓感懷二首  其一 强至
公逾四十氣方强，未怕秋風作鬢霜。人物此時仍富樂，襟懷無事可悲凉。嚴塗行取青氈物，末路寧同白首郎。滿目溪山宜曠望，醉提北斗挹霞漿。
秋日咏樓感懷二首  其二 强至
摇落秋旻一望長，浮空顥氣白如霜。樓頭待月郡城晚，水底有天江國凉。却恨人生如寄客，未容年少即衰郎。除非爛醉酬清景，莫惜千金換斗漿。
和人食橘 强至
洞庭一夜落清霜，枝上新苞葉底黄。摘去金沙摶作顆，剖來玉露結成囊。嶺頭梅小酸無味，渭北梨粗冷欠香。合薦甘馨調鼎實，未宜登俎奉君嘗。
戲贈孫師尹 强至
是非不到酒樽邊，樗散誰呼小謫仙。天上浮查空有路，人間種秫獨無田。花明綠野吟毫禿，月近青樓飲帽偏。姓字未勞金簡記，聖經方倚大儒傳。
程舅夜見過 强至
風雨衡門此夜開，羊曇喜報謝安來。病眸强對題詩燭，感淚頻添話舊杯。江上索居空歲月，渭陽故事未塵埃。不眠且聽寒更坐，日夕相過復幾回。
苦寒 强至
南雪今年幾尺高，林飛壙走亦嗷嗷。閭閻易冷無煙火，巢穴雖空有羽毛。對客懶能傾凍酒，令人自愧著溫袍。何當萬丈縫狐貉，寬作良裘覆汝曹。
謝知郡郎中惠酒 强至
祿鍾不滿俸錢慳，伏臘纔周聚族艱。僅足晨羞供色養，未能日飲樂慈顔。醇醲獲奉偏親壽，珍重緣從太守頒。詩雅百壺誇寵贈，豈如公惠敵丘山。
梅 强至
牆邊幾樹玉參差，照眼幽花冷自宜。香陣晚交風破蕊，粉花朝濕雪融枝。故人消息從誰寄，造物生成似我遲。且慰蹉跎盡詩興，江樓閑笛不須吹。
寄劉道秘書 强至
夫子文章老更工，六經俱達一身窮。爲逃州縣時情薄，不問田園歲計空。別酒正思傾夜雪，書郵忽喜寄春風。遥知父子傳家樂，却笑當年論異同。
春盡 强至
江花飄去不留春，海燕飛來獨語人。局促年光花過眼，飄颻生理燕謀身。壯懷已入雙蓬鬢，樂事還成一窖塵。唯有濁醪存妙趣，不容憂喜擾吾真。
涵碧閣東陽山水佳處予聞且久獨未能往近得進士與邑官唱和詩讀之景物依然如暫經目因次元韵附諸篇之末云 强至
山水相和碧色鮮，中間飛閣插雲端。水聲噴薄如孤瀉，山勢巉巖復對盤。吟恐昔人精魄笑，到疑盛夏骨毛寒。流觴已往雙魚在，懷古探奇兩事干。
依韵答元卿 强至
手把君詩愧暗投，爲論昔會覺難酬。巨杯既醉行無算，大句相鏖敵固求。別後溪山應故態，近來寤寐憶前游。致身不早真吾恥，猶喜清歡尚黑頭。
某蒙太守盧公惠酒因作詩以謝公子仇香遽賜光和復次韵敘事酬答 强至
予懷天地惠何慳，頼有仁侯念拙艱。塵土未嘗輕俗狀，風霜多爲霽嚴顔。兵厨美釀纔嘉貺，子舍清吟繼寵頒。詩酒而今諧素嗜，更兼春雪滿群山。
張君枉道顧予因書短篇以答來貺 强至
煌煌肉食有高冠，附者如馳順坂丸。吾子與時誠異嚮，窮山爲我肯相看。更煩溢幅投璣琲，自愧無門借羽翰。努力窮年求祿仕，而今行路倍云難。
某前日以鄙詩敘謝通判國博特垂寵和謹復依韵上答 强至
夫子文章却異端，橫流遏盡見平湍。間于風雅能臻極，粹甚圭璋不假刊。累句輒嘗論盛美，賜篇還與作榮觀。起予自愧無商學，何敢言詩向杏壇。
送同年周濤赴吉幕 强至
廬陵風物素稱繁，幕府雄誇列郡間。從事有才詩筆健，平時無警檄書閑。清吟良足償風月，曲宴應頻醉髻鬟。行矣功名及年少，未宜留意屬江山。
和通判國博和金華著作陪知府少卿遊北山韵 强至
盛府年來訟缿空，等閑深入亂雲中。驚禽引避前驅旆，寶剎幽尋數畝宮。飛蓋塞塗溪影雜，行歌聒地谷聲通。東陽屈指風流尹，前有休文後有公。
旱秋喜雨 强至
風吹旱葉作秋聲，凉氣微從雨脚生。赤地黄埃歸一洗，寸心遠目覺雙清。乾坤應救街前暍，黎庶如逃釜內烹。我喜南窗無俗物，葛衣飄灑體還輕。
東陽九日寄浦江同寮 强至
重陽獨步上層巖，目斷吾疆尚載瞻。人世只能愁杜牧，菊花豈解憶陶潛。吟無舊友辭多感，飲爲佳辰量倍添。旅宦七迴逢此節，旋銷壯歲似磨鎌。
次韵國博九日 强至
秋光未老已風酸，還似春來料峭寒。酒盞莫辭今日醉，人心况是在時歡。佳辰從古逾金重，遠岫登高見黛攢。且學牧之開口笑，休因菊蕊淚闌干。
東陽吳氏昆仲並薦詣闕 强至
予昔嘗推二子能，試篇每出輒嗟驚。文章即日開鵬運，兄弟同時醉鹿鳴。樂善自憐心不負，知人獨喜眼偏明。來春早附登科錄，甲乙應聯舊姓名。
題公節醉鄉亭 强至
莫向醉鄉尋畔域，古今容盡太平人。沈酣天地來同處，脫略衣冠去卜鄰。一境斷無車下土，四時惟有甕頭春。虛亭未敢從君飲，猶欠陶公漉酒巾。
冬末郡學感懷和韵 强至
我向榮塗倒足行，折腰尚可代深耕。嗟君二紀差高第，猶爾三冬伴後生。壯志幾多成墜鵠，明年四十趁啼鶑。金章衮衮從韋布，窮達何時不遞更。
依韵和令綽兄弟春日出郊 强至
春色纔從野外知，柳陰花氣暖霏霏。出林啼鳥逢人住，掠路游蜂傍馬飛。薄宦塵埃空自哂，長吟風物阻相依。弟酬兄唱饒才思，珠玉同携滿袖歸。
依韵和張叔毅讀柳先生文 强至
先生蕭瑟半塗休，一跌青雲不再收。名壓班行來衆毀，筆鑱造化起天讎。王韋黨破誰爲地，柳播風殊願易州。廟食羅池今尚否，滿編遺韵掩鳴球。
呈陸革進士 强至
魚沫遇窮能一煦，鶑聲得意亦相求。近來無復友朋義，獨善頗爲魚鳥羞。今日指心論皎皎，明朝掉臂逐悠悠。世間唯我交夫子，憂喜同懷二十秋。
遊華藏寺 强至
我今作邑水雲鄉，一到猶疑換俗腸。况在塵區正紛汩，乍來法界得清凉。松筠鎖霧姿逾秀，樓閣摩霄勢欲翔。更即高僧叩空理，功名富貴盡毫芒。
書吳江垂虹亭詩 强至
千尺危橋跨浪雄，壓橋虛閣勢凌空。直疑有路通銀漢，又訝橫天卧玉虹。盡挹江山歸醉目，獨開懷抱向清風。却嗟景出天隨後，不得當年一咏工。
登陸氏書樓 强至
塵土長愁舉眼低，轉身今喜近晴霓。天邊牛斗開吳墅，鳥外山川走越溪。擬解醉冠從此宿，恨無健筆爲君題。牙籤繞架藏書滿，知與青雲別作梯。
依韵和答陸革進士招飲池上詩 强至
主人愛客掃林亭，天影波光相與明。蝶傍池邊飛舞慣，鳥從花上往來輕。滄浪傲世不復羨，鶗鴂妒春惟欲鳴。能趁繁枝開熟釀，先拚黄帽爲君傾。
送張叔毅北歸 强至
公子姓張天上有，少年如誼雒陽無。滿編秀氣同歸楚，後夜文星不照吳。雲密蛟龍閑未試，霜寒鴻雁急相呼。知君懶愛平湖綠，白日聲名會早圖。
送范君武 强至
謫仙放蕩來江東，醉吟三見江花紅。吳兒聚觀玉勒駿，越女一笑金錢空。筆端靈文落彩鳳，席上古氣舒長虹。飄然又趁白雲北，別語有盡情無窮。
依韵和鄭中立秘丞將替寫懷 强至
宰邑優游不足爲，傳家事業復能持。政兼子産那專惠，學近康成最愛詩。百里耕桑增日課，三年閭井見風移。襟懷灑落恬榮進，清節從來畏衆知。
和知府王給事官舍北軒新竹 强至
子猷雅愛此君深，清白傳家直至今。有似致身憐勁節，更應待物並虛心。閑來點筆書新粉，醉後移床傍細陰。分到渭川青玉種，嚴公宅裏許同吟。
得叔毅書 强至
故人消息苦難真，終日吳天望楚雲。黄鵠不知何處舉，新鶑應似此中聞。舊來飲量還能幾，別後詩才轉不群。忽遣長髯馳短札，數行千里贈殷勤。
別林仁祖御史 强至
論交鄉里各兒童，三紀相看兩鬢蓬。孤宦無資元附驥，故人得意近乘驄。秦儀面激殊今日，管鮑心知有古風。歸興嚴程何太急，片時車馬復西東。
晚鶑獻都官 强至
自恨飛遷出谷遲，東君不是故相遺。園林縱許容羈迹，蜂蝶還應笑後時。休恃綿蠻能巧囀，還須冷落守空枝。春風著力年年在，未必羽翰今便衰。
再和都官見答 强至
離幽便欲趁芳時，越分非能守一枝。多語羞隨禽反舌，逢辰强學鳳來儀。故林有約依前去，落絮無蹤逐處隨。若得東風聊借力，免教燕燕競差池。
湯七秀才見和再和 强至
清吭臨風囀較遲，春光相背去如遺。名園已失堪棲處，幽谷何如未出時。早恨狂風偷好景，更和微雨宿殘枝。齋庭健翼飛雖晚，一舉青雲笑我衰。
送施野夫赴舉 强至
胸中六籍收高誼，手撫辭章應禮闈。不飲故人相別酒，恐沾壽母自縫衣。吳河擊棹開深凍，汴日迎鞭弄短暉。四十明年方得仕，平生未與古人違。
秋試甫期輒成短篇呈馬公節裴進士光世 强至
妙譽相高聳一鄉，士林注目看軒翔。玉蹄駿欲騰先路，金距雄思擅舊場。只待秋闈排甲乙，穩携曉硯寫文章。如今老將雖無勇，憶拔蟊弧尚激昂。
依韵和李持正晚晴出謁王子高馬上口占之作 强至
謫仙醉跨玉鯨鱗，夷甫名談喜更聞。照眼暖光開野日，入懷晴氣散江雲。塵埃洗去人家好，空闊飛來鳥翼勤。莫望帝鄉頻感慨，世間隨處有珍群。
次韵公勝曉起對雪 强至
向曉寒威覺倍濃，雪霙紛糅冷兼風。亂裝瓊樹千林密，疑瀉銀河一夜空。鷗鷺失群吟景內，乾坤同色醉眸中。青衫瘦馬凌朝出，翻羨袁安得卧窮。
次韵公勝早梅 强至
昨夜寒梅忽一枝，早如常歲合開時。欲冬天地恩先及，未雪園林色易知。世眼已教容易賞，曉風何用再三吹。若論霜菊無多晚，只此春葩苦較遲。
予官將滿婢子始植小柏於堂下因感而書 强至
孤根初掘出巖隈，赤脚殷勤手自栽。翠葉未成官秩滿，清陰別待主人來。階墀好養今朝操，梁棟須歸異日材。猶勝夭桃情意薄，劉郎去後始花開。
暮春偶書呈才甫慎微 强至
解去銅章尚月餘，一春文酒會全疏。無機自好親鷗鳥，雖弱仍甘下鱷魚。樂事易空如委蛻，流年難挽甚奔車。酒徒文友心期在，任有臧倉毀子輿。
予解邑過杭遇介之學士謁告南歸 强至
同時兩郡冠鄉書，屈指俄經一紀餘。顧我冗塗移蹇足，羨君榮路駕奔車。方從解紱辭巖邑，已見飛章厭石渠。自古蓋棺人事定，未應今日較龍豬。
依韵和楊尉郊外懷鄉 强至
策馬長郊羨子真，獨贏風物與詩論。驚飛雁鶩投前澗，歸去牛羊識舊村。暴漲溪聲聞遠近，久陰山氣亂朝昏。異鄉我亦嗟游宦，莫說啼鵑有怨魂。
鄭君天常有詩貽楊尉因次韵以贈 强至
屢衄名場歲已高，此行誰贈一綈袍。久從客路嗟重趼，獨對秋風感二毛。游倦幾漫許都刺，憤深將廣楚人騷。而今薦口難開吻，第愛窮途節可褒。
彭及之邀吳仲源楊公濟與某夜會望湖樓獨某後期爲關所隔偶成四篇以呈諸君  其一 强至
月底雲樓一水湄，天光湖色兩琉璃。樽前更坐清風客，筆下爭翻白雪詞。物外骨毛應自爽，世間笑語不容追。千年庾亮胡床後，此興今人亦未衰。
彭及之邀吳仲源楊公濟與某夜會望湖樓獨某後期爲關所隔偶成四篇以呈諸君  其二 强至
諸公愛月欲狂顛，脚踏花欄手襞箋。那作常時揮綵筆，直須飛句上青天。豈無劇笑驚山叟，應有妍詞調水仙。獨我清宵塵滓甚，亂蚊聲裏汗膚眠。
彭及之邀吳仲源楊公濟與某夜會望湖樓獨某後期爲關所隔偶成四篇以呈諸君  其三 强至
波射飛樓縹緲間，雲梯豈合在塵寰。金樽倒盡星垂地，玉滴書乾月過山。檻底吳僧空仰望，座中蜀客頼西還。我遭魚鑰無情甚，只許吟魂夜度關。
彭及之邀吳仲源楊公濟與某夜會望湖樓獨某後期爲關所隔偶成四篇以呈諸君  其四 强至
故國英雄已寂寥，飛樓氣象自飄颻。天邊鳥翼愁檐額，雨後虹光轉檻腰。直恐笑歌驚白日，却憐身世近青霄。雲梯縱險容人上，始信明河亦有橋。
再寄元真宮讀書 强至
讀書曾寄此軒頭，官路歸來十二秋。文酒故人無一在，蓬蒿荒徑有餘愁。差池歲月辜金印，憔悴乾坤復布裘。却掃塵埃張舊榻，雲中雞犬笑淹留。
二月二日作 强至
江上初逢社燕歸，青春二月色猶微。茸茸屐底草煙合，冉冉樽邊花霧飛。蹭蹬容圖雙鬢改，蒼茫樂事寸心違。紫絲結鞚誰家子，馬躍東風試薄衣。
將渡揚子風雨忽作 强至
南徐景物古愁人，薄宦扁舟更水濱。不識濁醪傾北固，獨隨寒雨出西津。連天風浪聲兼厲，當路黿鼉氣亦振。吾道屈伸非一日，世情未要責江神。
登梵天上方 强至
廊腰偃月勢環遭，秋宇澄明照一毫。樓檻轉身侵白日，海山隨眼沒驚濤。泉枯碧甃鰻形遁，屋跨蒼崖鳥翼勞。屈指舊遊今二紀，新愁爛熳入風騷。
舟過三郡率值風雨呈同行沈氏昆仲 强至
冥冥細雨濕高秋，花底歌前也合愁。烟樹幾株疏雨岸，風帆一夢過三州。生涯未解謀根固，官路那能免葉浮。却羨鄰船樽有酒，不妨弟勸與兄酬。
依韵和公濟寄仲靈禪老 强至
藤州大士兩眉厖，萬卷叢身寄一窗。詩力健能支倒岳，詞源湧可截奔江。高名聳動朝中士，舊隠荒蕪嶺外邦。想像孤風猶未見，何時能使片心降。
贈承天月長老 强至
幾年巾屨四方游，倦足還逢勝地留。電迅禪機超達磨，雲閑詩意等湯休。絕塵貌與烟霞古，疊石心存岱華秋。今我取師觀所嚮，豈嫌儒墨不同流。
承天元長老棄本寺寄浄慈以詩戲之 强至
城裏叢林一唾捐，收身微笑寄湖邊。此生直欲看山老，不住真爲出世賢。野屐懶穿雙露脚，雲裘嫌重右披肩。人間萬事都無著，獨與風騷有愛緣。
詩贈寶應禪老溢公 强至
或來丈室問師禪，師解臨機示意筌。雲在虛空寧有礙，月當陰晦亦長圓。更無餘事牽塵想，猶有能醫結世緣。瓶錫憧憧參祖學，幾人垂老得林泉。
前日奉和仲靈禪老春雨詩復辱見答走筆依元韵酬之 强至
千年支許事如新，欲作前游漫歷旬。雨带黑雲障俗客，猨呼飛鳥伴幽人。從容劇論知何日，感激佳篇慰此辰。四海聲光非鑿齒，道安名重若爲親。
觀嘉祐南宮奏名 强至
主司撥馬選龍媒，二百珍群奏籍開。皎皎公衡垂日月，儀儀士類望風雷。誠知至鑑無遺照，那免良工有滯材。鄉國幾人同應詔，只將春色與關裴。
寄題殊公禪老黄雲閣二首  其一 强至
大士當年密行成，山居黄色有雲生。黄雲已共斯人去，飛閣猶爲此地名。欲到塵埃先擺落，縱觀氣象亦崢嶸。誰云瑞應難追復，禪老而今祖意明。
寄題殊公禪老黄雲閣二首  其二 强至
人悅禪翁巧結廬，更營飛閣取幽虛。溪山雨後翠欲活，欞檻風來清有餘。龍象幾年成佛界，猨猱深夜雜僧居。還如夢得聞涵碧，誰寫丹青復寄予。
經故明靜師支離堂 强至
支公昔講支離學，堂上無容坐客氈。往日衣冠今尚否，經春几席自蕭然。談間精義門人記，身後清風嗣子傳。一紀宦游尋舊社，空將感涕灑塵編。
戲呈宋周士 强至
臘去垂垂凍欲消，春光未動思先饒。最宜才客臨歌席，更看佳人轉舞腰。一笑勞生應有定，三冬薄宦獨無聊。蘭臺侍從風流裔，合爲行雲賦此朝。
洪君然太博以元日刺字交馳卒不一見作詩相遺依韵和答 强至
知君元日趁鵷行，雙觀雲邊聳百常。拜表歸來乘逸興，跨鞍相就攪吟腸。還同皇甫尋僧孺，却笑山公顧葛强。我亦及門空刺字，不容高論聽琅琅。
暮春感懷 强至
雨聲日夜催春老，不顧愁人鬢欲華。堂上自來相熟燕，樹間猶有未飛花。詩篇閑裏曾無數，酒盞生前亦有涯。傳語東風且從款，蒼顔更畏數年加。
賞春 强至
到老能逢幾度春，直須飲量强增分。吟情無際共芳草，游思難收如亂雲。還見春風與桃笑，却教人意嘆芝焚。妖紅爛白方爭賞，疏竹休誇號此君。
昨日以鄙詩示王君遽辱贈篇過有推飾輒依元韵奉答 强至
未有功名與世傳，且驅懷抱向詩篇。昔曾篆刻工童伎，今敢風騷領將權。愧匪窮經臻聖處，妄推聞道在君先。還知苦意微吟否，不已猶云博奕賢。
答章傳道二首  其一 强至
旋刻辭章就禮闈，禁園花在遂空歸。客愁春雪杯間釋，詩句青雲紙上飛。從祖近持丞相印，舊交半著侍臣衣。揚雄未老猶堪薦，忍聽滄洲買釣磯。
答章傳道二首  其二 强至
夫子詞源湧大江，相逢早覺片心降。日哦李白詩千首，夜獲虞卿璧一雙。屢發彩箋移曲几，不知紅燭短幽窗。吟高莫信須窮滯，亦有從來擁節幢。
送呂監簿歸淮南侍下 强至
花邊把酒趁晴暉，春去花空興盡歸。白髮親庭寬北望，青簾客舫喜南飛。京埃衮衮休回首，淮月娟娟好振衣。年少身名當自立，不須裘馬事輕肥。
贈蘇宣甫 强至
謫宦多因衆口讒，猶君戰衄困羈銜。鷹拏群雀翻遭網，舟駕長風忽斷帆。曾擁貔貅交白刃，肯同兒女泣青衫。有才恐失朝廷意，不日房陵被詔函。
某嘗約才甫游雙溪以連雨多事因循未果辱詩督行謹依韵和 强至
共君曾約訪煙霞，欲趁芳時物物嘉。宿諾古人嘗有誡，春游今我果成賒。眼看日下無窮事，腸斷風前已落花。天氣清明當趣駕，此詩先寄謫仙家。
送宋國叟赴吉州司理 强至
水光山翠一城浮，碧瓦朱甍萬井稠。平日居人皆富庶，少年新掾更風流。傳家妙術觀尊府，决獄能聲擅劇州。利刃有餘清興足，不應詩句廢江樓。
依韵和正老自嘆之什二首  其一 强至
妙年爲學恥迂疏，直欲聲光擅八區。已是宦情嗟澹泊，可堪世態較錙銖。不調台鼎行吾道，便翼天兵戮汝孥。出入功名當若此，自餘瑣細盡非夫。
依韵和正老自嘆之什二首  其二 强至
我無尺地可耕鋤，君有高田占具區。若論生涯猶厚薄，獨於宦意等分銖。壯年未建鴻毛利，寸祿聊甘稚齒孥。不學庸庸自持者，高冠空食上農夫。
贈辟疆 强至
人譏徐子迹飄零，我愛文章輔六經。大筆疑爭造化力，幽吟難遁鬼神形。良金縱毀剛無耗，寶劍雖埋氣自靈。進則皋夔退荀孟，莫容得喪擾中扃。
依韵奉和王平甫學士寄元內翰詩 强至
蓬萊仙闕地深沉，視草讎書此盍簪。禁漏傳聲來閣外，宮雲曳影過廊陰。能詩摩詰淹儒館，未相微之在翰林。馬躍秋風出閶闔，片時相失遂成吟。
送紫微沈舍人守越州 强至
翁子懷章未足多，會稽歸日已蹉跎。舍人綠髮垂金印，院吏朱衫導玉珂。去國忠心傾斗極，過鄉喜氣壓江波。君王許便雙親養，奈渴黄麻紫誥何。
依韵和酬閬州劉侍禁季孫見寄 强至
別來雙鬢一衰翁，近喜劉郎信息通。劍氣未閑頻犯斗，賦聲無用尚摩空。傳聞蜀道逾天上，見說城南冠閬中。山水縱游那覺久，清霜兩度變丹楓。
人日立春輦下作 强至
樓上滿傾人日酒，更逢春氣到京華。盤擎白玉來生菜，勝插黄金出鏤花。客興紛紜那可數，年光流轉亦無涯。天邊梅柳應相笑，兩度東風不在家。
依韵和鎮叔送元宵之什 强至
一夜雲衢火樹空，照人唯有月華同。却思廣陌追遊處，都似南柯夢寐中。未分園林辜樂事，况栽桃杏有春工。可憐此景何時再，直待明年歲起東。
席上呈正老 强至
去年贈別折寒梅，盡道行人不再來。今日樽前成邂逅，大家花下且徘徊。經春雨脚無時斷，浮世眉頭幾度開。莫待明朝離闊後，空將餘恨寄吟杯。
送鎮叔 强至
三月將交雨細時，餘花撲撲柳飛飛。已於樹底聞鶑恨，更向花前送客歸。暗綠幾行迎去馬，亂紅無數落征衣。傷春惜別鍾吾輩，此際寧容瘦骨肥。
次韵答正老 强至
幽歡閒憶去年時，飲量人人灌漏巵。我更典衣邀淺飲，君猶刻燭賦新詩。由來世事都無定，再結朋游未可期。一紙清風惠佳句，慇懃勝寄隴頭枝。
依韵和正老暮秋郊行感事 强至
秋郊物物作秋容，目送橫天一鶚雄。更遠更疑山隔霧，或飄或聚葉隨風。對時唯恐朱顔改，遣興除非白酒充。感事子真成麗倡，恨無佳句敵才翁。
再和  其一 强至
有客秋郊曠望中，更憑佳句發才雄。牛羊飽食眠平野，鵰鶚乘時擊迅風。倦目幾隨殘照斷，渴腸惟藉濁醪充。登臨不用頻興感，憂喜能忘是塞翁。
再和  其二 强至
我行平野覽秋空，物象吟懷覺兩雄。遠水有時明返照，疏林無限戰西風。京坻相望農收足，廬井多歡歲計充。亦向此時追樂事，歸來倒載效山翁。
依韵和答公諤郎中冠氏道中偶成 强至
漭漭黄埃接大河，驅車底處覓陽和。參差花信春將半，惱亂詩情日轉多。樂事恍如初覺夢，年光撇若迅流波。馬蹄莫放歸時緩，知有佳人聽玉珂。
依韵走筆和答徐無畏見招 强至
憶初識面越庠時，餘教嘗蒙覺後知。早念兒童能刻賦，晚逢夫子許言詩。從容江介心方壯，蹭蹬京華鬢已衰。道舊不須親握手，滿篇往事略無違。
馬上口占呈記注李才元學士 强至
一時聞望絕朝裾，幾歲文章動直廬。鳳尾新批天子詔，螭頭看載史臣書。故關即路嚴霜後，曉殿初班瑞雪初。蜀道歸時須六印，不應駟馬擅相如。
送曾元恕太祝赴漢陽監征 强至
漢江山色秀蒼煙，山擁江光入馬鞭。行思欲飄飛鳥外，別顔空慘落花前。勉旃關賦那終歲，好在家聲幸壯年。鸚鵡故洲應寂寞，得無新句發晴川。
次韵通判張靜之郎中席上對客 强至
一飲真須盡百杯，異鄉懷抱酒邊開。田園幾日能歸去，軒冕浮雲亦儻來。交態與誰論淡水，宦情空自學寒灰。何如席上張公子，白雪辭兼郢客來。
寄秦倅呂四丈職方淵 强至
丈人宦意靜如山，五十朱衣鬢未斑。富庶謳歌歸別駕，太平談笑服諸蠻。熊羆一兆高門後，鴻雁連飛絕塞間。莫學馮唐終蹭蹬，功名猶好出秦關。
寄保安軍楊公濟判官 强至
高吟絕塞十年前，醉筆纔停萬紙傳。麟閣主人降健句，雞林官長購精篇。舊游散落今誰在，新感縱橫日自憐。肝膽不同軀幹小，幾時獻畫請開邊。
依韵和張君儀職方城上觀雪 强至
重城雉堞粉相圍，亂片情多故點衣。浩蕩關河無表裏，微茫草樹有光輝。冷侵容鬢雙蓬短，急伴年華一箭飛。却憶水曹詩句好，群鴉接翅傍昏歸。
會故人集崔侍郎園池 强至
貳卿園沼壓關西，上相篇章絕景宜。舊日宮牆流水過，至今苑地畫圖知。孤花春去猶臨岸，野蔓晴來欲占籬。荀令鳳凰池更好，不須遊旆此遲遲。
待次陛對已再見春感懷成篇 强至
旅食一朝還一朝，紫宸前對轉迢迢。青雲事業應全誤，綠髮光陰已半銷。始愛古人輕祿仕，擬將生理付漁樵。春風又入長安陌，依舊閑愁絆柳條。
和過尉氏林香陂韵 强至
長年京洛事塵埃，懷抱那能一日開。魚鳥宿心聊此得，江湖清興劃然回。天園野色鱗鱗合，風獵林香滾滾來。漸有人喧迎馬足，郊原佳處好徘徊。
送馬特失薦還蘇回舟中作 强至
一客空歸顔色低，衆人氣亦喪虹蜺。淚添酒盞霜天闊，目斷帆檣海日西。交臂散零如木葉，別腸縈轉似山蹊。遥知名在鄉書者，雨洗秋街躍馬蹄。
送俞元宰失薦東歸 强至
蛟龍水淺一戰失，鴻雁天寒相背飛。疏柳不堪霜後折，故人轉覺酒邊稀。朱顔有改宜看鏡，黄卷無窮且杜扉。事業計從勤憤得，未妨鄰里笑空歸。
南都二月二日憶杭州去歲之遊 强至
去歲江頭對此辰，花邊弄筆咏青春。異鄉愁緒還隨客，今日風光不著人。蹭蹬宦名侵綠髮，飄颻生理托洪鈞。湖堤草軟辜游屐，空踏平臺陌上塵。
題姚氏三頭牡丹 强至
姚黄容易雒陽觀，吾土姚花洗眼看。一抹胭脂勻作艷，千窠蜀錦合成團。春風應笑香心亂，曉日那傷片影單。好爲太平圖絕瑞，却愁難下彩毫端。
文懿大師院假山 强至
繞郭非無海上山，更收紫翠入禪關。竺峰飛過傳聞後，蓬島移來想像間。草樹細含生意足，雲烟輕带野情還。主人高卧嵩衡畔，應放幽尋杖履閒。
宋都憶梅 强至
古屋前頭幾樹梅，長年臘後已全開。自經遠別憑誰寄，欲問清香無使來。空與吟懷驚歲月，愁將客眼對塵埃。棗林榆筴粗疏甚，索寞山東把酒杯。
留別西京僉幕陳子雍著 强至
夷門一別三年夢，雒宅相逢二紀心。人事漸隨詩筆老，交情似共酒杯深。從今日望青雲色，寄遠時傳白雪吟。不獨此間堪下淚，秋風無處好開襟。
題魯司徒廟 强至
司徒精爽儼如昨，舊史風流傳至今。一雨能隨賢宰意，千年不死愛民心。蟲緣壞壁青苔合，鳥噪荒庭古樹陰。桑雉逢人雖遠避，近來僮豎殺機深。
迓漕臺感書 强至
郡縣齊瞻使者麾，馬蹄行處是霜威。前驅寧免爲負弩，高謝未能圖拂衣。顧己自知吾道在，折腰甘被俗人譏。古來策足皆貧賤，伊起耕夫呂釣磯。
送竇彥法學士被詔赴闕 强至
綠髮傳家五丹桂，青雲錯路兩朱轓。鳳批天語來嚴詔，馬躍春風候禁門。造膝從容應有問，披心慷慨不無言。君王一見知堪用，未歷財闈定改恩。
剛叔以雅言題拙稿輒依韵和酬 强至
每恨塵勞荒舊學，更慚篆刻得初名。聖賢閫奧期深入，風雅源流庶一清。短技示人方蓄縮，雄篇鏖我太崢嶸。君詩合作咸韶秘，何爾輕酬鄭濮聲。
送江卿知徐州 强至
鳬繹州山並畫開，東方重鎮仗卿才。過家喜氣隨行蓋，入境歡謳接賀杯。玉甃試尋彭祖宅，金羈看戲項王臺。都門送別無新句，盡屬文通自賦來。
送程公闢郎中知洪州二首  其一 强至
滕閣欄高紅螮蝀，章江水闊碧琉璃。幾年氣象歸談笑，一道藩垣繫指麾。那待韓公來屬部，無勞王勃寫雄辭。使君自有文章手，能與山川作好碑。
送程公闢郎中知洪州二首  其二 强至
君王從此不南憂，善付名郎第一州。笳鼓出嚴千騎從，旌麾坐制九諸侯。城巔觀閣屏間見，江底乾坤鏡裏浮。門下賢豪常滿榻，却應仲舉減風流。
送喬岑 强至
世俗誰誇晝錦歸，鄉人應笑舊儒衣。一言許與經詞伯，三道聲名出禮闈。好在青雲須遠步，莫愁黄鵠不高飛。還家便養軒騰志，當使閭閻見面稀。
題錢安道節推環秀亭 强至
嶪巘虬檐插斗飛，乾坤秀色四暉暉。晴江對酒平如掌，晚樹開簾細作圍。笑裏城烏啼月過，吟邊巢燕掠花歸。主人風骨爭森爽，無處容塵到客衣。
送公濟還闕下 强至
不候關征滿歲歸，邑人徒爾挽行衣。肯將淚對殘花落，應自心先去鳥飛。官向長安多富貴，君當即日享輕肥。綠槐陰合天街後，恰綴宸班拱帝暉。
送劉伯壽團練致政歸洛陽舊隠 强至
幾年笑傲負緱雲，一日重尋麋鹿群。歸老慢賢疏太傅，不侯誰念李將軍。霜天劍氣閑中見，月嶺笙聲醉裏聞。回首功名今似夢，逢人懶說守邊勤。
和唐林夫正字韵 强至
共是江山棄水雲，更同魏北走埃塵。官書斷手何多日，樂事回頭已一春。入夏解衣宜野逸，幾時縱酒到天真。由來朋字難爲正，莫漫剛顔忤世人。
初秋與趙無愧小飲下關河亭季秋送客復至其間偶成短句 强至
秋早津亭一笑歌，紅粧晚景落清波。重來霜後攀疏柳，更向風前數敗荷。物理盛時能有幾，人生樂處亦無多。不知當日樽前曲，却傍誰邊斂翠娥。
依韵和王立之中秋陰雲不見月 强至
更長不見水精盤，搔首庭除夜向闌。一氣人間清自轉，孤光雲外好誰看。關河夜色暗朔漠，樓閣吟魂飛廣寒。幕府病眠憔悴客，獨無樂事可相干。
夜會洪方叔 强至
別杯曾破菊花期，今夕相逢菊又衰。宦路經年能會合，人生何處免參差。漸驚老態侵常日，猶喜交情似舊時。一笑形骸俱自失，三更星斗席邊移。
再宿白巖院 强至
寺在疏林積靄間，舉頭無處不蒼山。老松怪石莫知歲，幽鳥孤雲相與閑。衮衮紅塵嗟宦路，時時飛夢繞禪關。上方大士觀空坐，應笑喧卑數往還。
立之臨別連以佳篇見貺依韵和酬 强至
建溪夫子惠新詩，雅道深慚未得知。曲享鶢鶋真過矣，吟成款段復何之。日斜留煮山家茗，煙重愁燃客舍萁。我繫一官君四海，可憐出處不同時。
依韵和居方觀崔生畫 强至
古今畫手得名人，一物纔工自出倫。字與丹青俱是絕，勢關飛動不無神。浪傳誤筆成蠅點，那待青田寫鶴真。候雁枯荷含遠意，江湖歸興劃然新。
次韵知郡郎中應期喜雪 强至
公將民欲達天心，瑞雪如期白晝陰。皓色恍疑霄宇接，濃寒都爲歲華深。辭妍席右人雄贍，興盡溪邊客訪尋。鈴閣唱高宜和寡，不才剛綴郢中吟。
依韵和答晉倅洪君然都官三益見寄 强至
別乘文章晚更奇，全家才業繼前徽。閨中蔡琰詩無敵，膝下劉歆筆有譏。歸意我慚彭澤柳，清腸君愛首陽薇。案頭簿領真流俗，獨喜吟懷與世違。
丙午歲與府中諸君重遊張氏園慨然成詩 强至
醉書曾記並遊人，今日重遊墨尚新。對酒年來驚白髮，惜花時復數青春。四方散落幾交臂，萬事參差一病身。傍水園林自蕭灑，不須出郭遠風塵。
題余公亭 强至
公自披榛上築城，以公題榜壯圖經。名佳應與溪山久，地勝渾疑草木靈。到喜琴樽能滿意，退嫌圭組只勞形。異時邦俗思賢化，還似甘棠愛此亭。
喜晴 强至
雷威無節雨霖頻，倍喜晴陽照火旻。野外芻蕘尋故道，田間簫鼓賽閑神。亂苗豎似痿人起，積靄披如舊屋新。更待高樓今夜月，一樽且樂有涯身。
中秋對月有感 强至
西風入夜掃微雲，皓魄來無一點塵。樓閣通宵雙玉戶，水天隨處兩冰輪。光摇樽酒清宜客，影落關河思煞人。我向乾坤違樂事，孤蟾照淚滴衣巾。
送劉嗣復都官赴辟秦州幕府四首  其一 强至
安西幕府藹聲華，禮幣迎門促去家。長日壯圖看劍氣，隔宵喜信報燈花。輕裝度隴由來慣，逸轡追塵不待撾。賓主禦戎俱有策，只陪談笑却邊沙。
送劉嗣復都官赴辟秦州幕府四首  其二 强至
十萬强弓略未彎，妖氛漸滅賀蘭山。元侯把詔開新府，上客隨書出故關。詩酒不妨行樂外，功名只在立談間。主人待勒燕然石，誰道能銘獨姓班。
送劉嗣復都官赴辟秦州幕府四首  其三 强至
幾載關西任醉醒，一朝意緒屬青冥。舌端江海傾談韵，掌內風雲指陣形。烏府中丞知國器，鴻樞學士納邊庭。二公遠近觀成效，莫使旄頭尚有星。
送劉嗣復都官赴辟秦州幕府四首  其四 强至
入秦乘夏頗相宜，笑拂征鞍盡別巵。鸚鵡隴西迎賦筆，芙蓉幕裏近花期。祖琨清發能長嘯，老杜冥搜有雜詩。君去定應兼二美，軍書暇日戍樓時。
走筆和楊蟠從事庭菊 强至
楊子門無載酒賓，菊開誰共醉天真。檐前寂寞逢吟客，霜後蹉跎伴主人。鈿带綴花疑細翦，金錢繞屋豈全貧。東家早秀誇桃李，今日空枝不似春。
河北送洪景之進士如荆南 强至
十年肝膽照交情，朔漠相逢意轉傾。蒼鬢飄颻予薄宦，青雲蹭蹬子諸生。更同樽俎知何地，漫與詩篇送子行。南北倦游那得定，扁舟江外欲之荆。
依韵和答陳公度五邑季點道中見寄之什 强至
幕府清郎安在哉，方冬行縣冒塵埃。寂寥坐客思車樂，點檢詩朋欠鼎來。按吏最誰官簿整，教民幾處戰旗開。未應輸我論文飲，贏得新詩滿篋回。
北都春日漫書 强至
蓬鬢雙侵京國塵，花枝五別故園春。曉鶑莫漫驚游宦，夜鶴多應怨主人。日月名遲愁攬鏡，江湖興在憶垂綸。天邊涕淚懷吾弟，却恨衣冠繫此身。
苦熱 强至
群鳥無聲抱翠條，乾坤雖廣絕微飆。魚龍尚懼滄溟沸，草木甘從赤日焦。只與火雲張氣勢，未容霖雨解炎歊。經時未雨猶閑事，莫放晴虹作旱妖。
觀蓮 强至
水仙也曝晚霞衣，萬片鮮紅照綠池。花近酒杯逾酷烈，蓋隨舞袖忽欹垂。且延勝賞觀靈匹，好折清香贈侍姬。苦被濁泥埋沒久，題詩今喜相公知。
韓魏公生日二首  其一 强至
早陪樞筦晚持衡，曾與君王致太平。一代盡宗蕭相畫，四夷猶服晉公名。乾坤爽氣初秋動，社稷元勛翌日生。今歲故鄉諸父老，壽樽應喜得親傾。
韓魏公生日二首  其二 强至
功名富貴舊元台，誕日新歸故里來。綺席重張孫相閣，錦衣三照鄴王臺。相望全魏榮封國，不盡清漳伴壽杯。最是銜恩門下客，秀眉前祝落鄒枚。
榮歸堂二首  其一 强至
堂就新紆上相車，名尊爲出紫泥書。清杯燕喜三春半，黄閣歸來一紀餘。香徑生輝榮草木，畫檐垂蔭樂禽魚。官輕可笑江東老，也漫懷章詫里閭。
榮歸堂二首  其二 强至
嫩柳濃花圍舊圃，朱甍碧瓦照春池。黄金腰下還鄉印，翠琰胸中報國詩。乘駟長卿羞志淺，懷章公子恨名遲。知公觸事須尊主，揭榜新堂是訓辭。
依韵和酬留別 强至
魏國山河氣自雄，殊方客子一身窮。靈文獨富肝脾內，秀句連成咳唾中。細數舊游如俯仰，俄驚新別又西東。郡侯早晚論高行，懶就秋闈望至公。
九日二首  其一 强至
去歲重陽踏路塵，異鄉今日恨還新。如何佳節長爲客，却恐黄花解笑人。强飲破愁爲樂酒，自憐多病足情身。龍山舊事知難問，千載相期屬此辰。
九日二首  其二 强至
漸老襟懷已足悲，登高節物可無詩。秋聲颯爽侵蓬鬢，晚意蕭條伴菊枝。故里江山尋好處，重陽樽酒負當時。天邊鴻雁隨南望，憶弟雙眸淚欲垂。
馬上見華山 强至
身寄秦川紫翠間，舉頭行坐對南山。忽來煙際逢仙掌，更覺天邊慰客顔。霖雨不知何日作，片雲猶向此時閑。三峰信美那能戀，自有家林未得還。
西距渭南二十里有佛祠曰梁田其主僧守遂者引予登閣久之欲題名屋壁守遂遽阻曰有榜諭恐得罪于邑大夫願勿題又閣有韓玉汝赴洋州日留題詩板而書字猶新詢于守遂曰前日韓將漕本道亦邑宰令寫之詩也因感世態而作 强至
洋州太守駐雙輪，佳句曾留渭水春。一紀却題關右節，二篇纔出屋間塵。濡毫忽聽山僧語，題柱須防縣令嗔。只道衣冠專世態，炎凉也屬不毛人。
五路嶺 强至
一徑高盤十里餘，人心馬足厭崎嶇。只憑頑石專爲險，不識青雲自有衢。地氣難通樹多瘦，陽暉應近草先枯。我行方欲奮遐蹠，顧爾安能礙坦途。
和梁潤之晚登並嶺 强至
翠華絳節去忘還，輦路宮牆壞舊山。青史空文興廢後，玉真餘恨有無間。杖藜一笑緣危徑，弄筆高吟望故關。足力怪君强健甚，慣行棧道不爲艱。
依韵酬獻陳州王密學見寄二首  其一 强至
觸熱初來太華西，恐煩後命促佳期。兩人幕府叨同日，千載門闌值一時。儲邸忽開趨詔召，賓筵空在失棲遲。念公詩句情無極，更聽秦民話去思。
依韵酬獻陳州王密學見寄二首  其二 强至
憶昨驅車始向西，樊川又見菊花期。滯留舊幕嗟今日，淡笑清樽記昔時。屢辟濫充賓客晚，厚恩慚報主人遲。淮南卧治那能久，天子懷賢入夢思。
和張文通書懷 强至
仕塗衆僞雜吾真，誰信千鈞重一身。赫赫朱門公相遠，寥寥黄卷聖賢親。府居此日嗟孤宦，鄉飲當年謬上賓。猶喜故人同舊幕，每容詩句續陽春。
依韵和張文通寺丞寄鮮于子駿職方 强至
西州夫子善談天，語入精微服四筵。交分正論詩卷裏，別愁忽到酒樽邊。馬衝雪片歸梁苑，鶑喚年芳憶渭川。盛事青雲看接迹，衣冠鄉里舊多賢。
送隴州使君劉仲儀左藏赴治 强至
夾道濃香數里焚，隨車和氣一城薰。兵民如見古循吏，文武兼能今使君。冷射祠堂汧水月，晴飛郡閣隴山雲。幕中知有才從事，樽俎清談定喜聞。
依韵和酬順安使君王大觀見寄之什 强至
蒼鬢蕭疏並曲臺，北門笑口屢同開。仲升投筆燕南去，王粲從軍陝右來。月冷戍樓悲短笛，天寒戎幕頼深杯。更爲後會知何地，終日思君首懶回。
送人還闕 强至
談笑三年陪主帥，文章二紀在公卿。莫辭別酒傾秦地，且聽離歌唱渭城。鞍馬入關侵臘尾，宮鶑到闕破春聲。朝廷拔擢賢才急，合有當塗薦姓名。
依韵和達守徐郎中見寄 强至
鐃鼓鳴船送出都，中間不奉一行書。荷公恩禮無時薄，接物襟懷似舊虛。久別近參元帥幕，相逢屢枉使君車。詩筒自附西來驛，那要烟波雙鯉魚。
依韵奉和經略司徒侍中寒食後池詩二首  其一 强至
放懷吟笑艷陽天，誰似征西相國賢。春酒丁寧終席滿，風花點檢幾枝全。柳間鶑踏柔條軟，池面魚吹細浪圓。東閣恨參賓客晚，五湖那暇憶漁船。
依韵奉和經略司徒侍中寒食後池詩二首  其二 强至
置酒高吟禁火天，主人勛德重韋賢。廟朝論道看三入，樽俎談兵已萬全。曉竹洗煙叢玉瘦，春池濺雨亂珠圓。曲江壯觀今蕪沒，不復紅粧照客船。
南軒小桃盛開皆言群花未發而此獨先之偶成短篇呈諸君 强至
紫萼紅英細細裝，新枝短短舊枝長。未經曉日誰言艷，可藉春風自有香。却恐折殘妨把酒，若爲遮住莫臨牆。關中氣候由來晚，二月花開豈是忙。
長安春日感懷 强至
誰道關中節候遲，晴川二月並參差。有期去燕尋歸棟，不改新花發舊枝。宦路飄颻無定所，客顔憔悴異當時。林花巢燕休相笑，攬照懷鄉已自知。
保安楊公濟書來問疾以詩答之 强至
青雲意緒漸悠然，白晝昏昏懶欲眠。詩攪肺腸來暇日，病驅腰脚入衰年。春來把酒猶能强，老去逢花祇漫憐。童稚情親今好在，遠煩問信到秦川。
次韵答方晦之 强至
昔時英傑未伸時，胯下淮陰尚俛眉。之子古心能自信，衆人謗口不須疑。討論直取遺經本，芟剔寧容異說枝。聖世尊儒君富學，等閑危涕莫交洟。
依韵奉和經略司徒侍中清明興慶池上之作 强至
後騎前騶拂曉晴，風光初轉繡旗明。功名上相班春樂，談笑西戎計日平。烟際飛禽屏上見，水邊游妓鑑中行。勸公急趁花時醉，宰席猶虛主意傾。
春日興慶池上作 强至
韋杜風光掠眼明，南山秀色入重城。林端衮衮晴煙起，冰底濺濺亂水鳴。載酒小舟聊晚泊，隔花幽鳥忽春聲。漢唐壯觀今何在，惟有新蒲細草生。
奉和經略司徒侍中垂蘿洞之什 强至
洞裏流泉過幾家，洞門一醉興何賒。桐飄欲下題詩葉，桃笑猶存誤客花。清結晚陰堪宿鳥，綠牽春蔓擬藏蛇。相君宴喜緣賓樂，滻上誰人合姓車。
和司徒侍中上巳會興慶池韵 强至
熒煌台座隔魁三，喜對新詩見二南。好酒似聽山鳥勸，落花真惜野蜂銜。天光不斷連春水，月影初來破夕嵐。紅旆欲歸珠履散，遊人猶愛畫船攙。
依韵奉和判府經略司徒侍中上巳晚游九曲池詩 强至
地勢盤紆巧鑿開，當年匠意亦多才。池名不逐唐宮廢，岸折猶如蜀阪來。水落有時逢舊石，草深無處覓遺臺。行春丞相尋陳迹，往事空嗟浩劫灰。
長安上巳日對雨憶杭州 强至
三月吾鄉三日盛，一春盛事一時傳。山花迎笑探芳騎，水鳥驚飛張樂船。今對清樽看細雨，更搔短髮數流年。曲江蕪沒不堪覷，那復麗人來水邊。
經春長在幕府今日偶出見花 强至
幕府文書日日同，愧無長策議平戎。但驚蓬鬢看雙白，不覺花枝已半紅。宦意蹉跎侵晚景，客愁散漫逐春風。古人枉說從軍樂，興在江湖短艇中。
遊寶掌院 强至
當年秘寶已無形，獨有層峰似舊青。不許俗人留轍迹，却應神物護巖扃。山腰猨嘯孤煙暝，洞口龍歸暴雨腥。今日一來探絕賞，始知全勝考圖經。
登塔 强至
身世如追汗漫遊，丹梯一步擬三休。漢唐前後漫陳迹，城郭是非勞寸眸。寒日微明飛鳥背，孤烟漸起暮山頭。姓名滿壁今空在，登此幾人忘百憂。
依韵和尹嗣復秘校登回鑾寺閣有感之什 强至
尹子辭才兩崛奇，家聲好繼漢翁歸。人間茂器無施設，天畔危欄獨據依。詩興遠隨孤鳥逝，客心閑傍片雲飛。登臨不比江南節，何事徘徊怨落暉。
依韵奉和判府經略司徒侍中春陰馬上之什 强至
濕雲落地未回天，墜絮將飛力尚綿。霧重自侵旗尾潤，日高誰傍甕頭眠。行田歲望三登穀，按轡詩成萬選錢。霖雨長應隨出處，春來只見月光圓。
送成都舊尹趙龍圖至驪山作 强至
阻傍嚴公住浣花，喜從秦地見高牙。致君前去心逾赤，撫俗歸來髮未華。路出錦江乘夜月，騎停繡嶺揖朝霞。自憐二紀游門下，今日聊能託後車。
依韵奉和判府司徒侍中賞西禪院牡丹之什 强至
花蒙一顧重長安，從此時人洗眼看。留艷徘徊供燕席，飛香迤邐上貂冠。露苞含曉宜三嗅，風朵摇春似七盤。便好移歸東閣種，免教來歲隔欄干。
依韵奉和經略司徒侍中過湫馬上始見終南 强至
紫誥泥封墨未乾，暫班全陝詔條寬。舊來霖雨從神覓，好在晴山立馬看。翠入重城朝自潤，勢吞平野夏猶寒。公師巖石同臨鎮，關右人心轉覺安。
依韵奉和司徒侍中留題靈泉觀 强至
壞道頹牆繞舊山，空餘繡嶺鬰巑岏。庭柯引蔓長垂蓋，林莢遺妖尚合歡。清渭不隨人事改，溫泉那解客心寒。唐宮蕪沒今何在，漫拂津陽石記看。
題靈泉觀閣 强至
山腰碧瓦鬰參差，勢壓開元觀閣基。野氣欲來雲拂地，天光不動水平池。飛檐鳥道愁相逼，故國人煙入俯窺。便擬幽尋隨杖屨，清秋幕府事文移。
韓魏公生日  其一 强至
勳名一代俱稱首，將相三朝愈飭躬。雅意自安台鼎外，群生長願化鈞中。破除白髮留賓醉，收拾黄金濟士窮。舊鄴山川齊壽考，秀眉何獨魯龜蒙。
韓魏公生日  其二 强至
天地開秋氣兆凉，當年大昴降星芒。溢城鼓吹迎恩賜，傾府衣冠望寵光。馬出上閑牽駿足，衣頒內府疊濃香。令孫今日方傳詔，更待曾雲捧壽觴。
依韵奉和司徒侍中戊申西洛中秋對月 强至
白玉盤從海面浮，閑雲一點即時收。山川表裏無遺照，天地尋常可是秋。清景似偏孫相閣，高情更屬庾公樓。暫紓化筆歸詩句，不泯長隨洛水流。
澠池 强至
古邑人煙陝雒間，馬蹄車轍許誰閒。不堪曉雨妨行興，猶喜秋風慰客顔。老去稍知筋力倦，年來祇益鬢毛斑。相如屈趙無遺迹，獨有空名重泰山。
長安九日 强至
雁落霜清對此辰，螘浮酒濁喚何人。二年不見江南弟，九日空憐渭北身。白髮轉多羞插帽，黄花漫好擬霑巾。功名又逐秋風晚，惟有登高詩句新。
離京兆日獨里人葉舜舉秘丞胡從道戶曹遠餞至長樂坂 强至
兩經辟命住秦關，府罷東隨相國還。物態當時傾附後，人情今日有無間。青門雨送歸行色，白酒風吹上別顔。相見去留終不改，祇應同里與南山。
嶽廟齋宮與崔伯憲都官王正甫殿丞飲別二君各以詩送行席上作短篇奉答 强至
鄉人分散幾流萍，長樂坡頭已涕零。太華相逢聊永日，故交漸少似殘星。別杯猶恨樽前緩，詩筆那容席上停。車馬東西從此隔，明朝惟見亂山青。
九月二十六日河上雪 强至
昨朝今日盡天風，九月長河雪片中。雲外誰偷榆莢種，人間自滿菊花叢。群陰已鼓先時勇，萬井應愁卒歲窮。亦欲蹇馿乘逸興，灞橋何處覓詩翁。
依韵和判府司徒侍中雪霽登休逸臺 强至
環臺雪後從公登，四顧乾坤表裏明。粉水半消池日薄，玉枝相戛竹風清。園林灑落人間世，樽酒逍遥物外情。寫景不須搜畫筆，詩參化匠自天成。
依韵奉和判府司徒侍中壕林 强至
星榆落種還生地，營柳移根總傍壕。夸父林稠宜較盛，太師垣峻敢爭高。歲科充蠹疲民産，城守勝提壯士旄。長與萬家添外圉，鄴人心結此思牢。
留守司徒侍中寵示上巳屬疾鈞什謹依韵奉和 强至
上巳曾陪宴後池，風光一匝又花時。當年簪履誰猶在，今日門牆獨未離。步怯園林雖晚到，恩深草木已先知。都人不省憂民病，只訝行春繡旆遲。
和登金銅門 强至
高門締構自何年，朱栱金鋪麗目前。樓上台光臨暇日，座間凉氣失炎天。草涵宿雨濃如染，林曝晴曦燥欲然。早晚定歸黄閤去，剩移夏榻就風眠。
某伏睹判府司徒侍中置酒宴客即時雪作謹成七言律詩一首上獻 强至
相君東閤冒寒開，朔雪貪隨樂事來。臘信未通先漏洩，台光欲近却遲回。勢輕漫擬凌歌袖，片小纔能綴酒杯。寂寞相如孤客在，定應授簡屬鄒枚。
某不度輕僭始以鄙句塵獻判府安撫司徒侍中特屈威尊過賜寵和伏讀榮荷謹成律詩一首代啟上謝 强至
司馬當年侍兔園，只攄秘思奉清樽。豈如下客吟飛雪，繼屈三公賜雅言。句揣物形雖有迹，筆鑱天巧獨無痕。豈惟一府誇榮玩，猶得他時耀子孫。
依韵奉和判府司徒侍中望宸閤雪後 强至
雪中氣象但漫漫，雪後乾坤凈好看。零落瑶林晴照裏，參差銀闕暮雲端。疑開粉墨圖新就，猶灑樓臺筆未乾。萬井都人蒙煦育，恩深不覺夜來寒。
再和 强至
公到層軒雪已殘，蕭林素節曉相看。山融愛日酥千點，地接頑雲縞萬端。曾有金樽開兔苑，况無鐵甲戍桑乾。清風落紙成佳句，身世渾疑在廣寒。
春日送王明遠 强至
馬蹄乘興急離秦，輕雪初消塞外塵。談笑暫來趨幕府，文章猶記從車茵。雍雍妙畫平邊徼，衮衮清言服座人。詩句不須論別意，臨岐探破故都春。
依韵奉和司徒侍中春陰席上 强至
未消殘雪在牆陰，晝景昏昏似日沈。土凍轉愁花信遠，天寒唯仗酒分深。笑談四座相歡色，富貴三朝不動心。詩句一傳人競寫，也應潛購到雞林。
別王彥祖宮贊 强至
別襟曾判宋玉臺，魏北相逢一笑開。帥府紅蓮曾入幕，公堂黄菊偶銜杯。未應許國全無策，祇恐趨時自有才。且置功名歸度外，詩筒頻附塞鴻來。
奉和龍興燈夕 强至
結綵仙山對浄坊，曳珠賓履捧台光。燈摇夜月天形動，歌聒春風物態狂。刻燭詩成傳魏國，吐茵酒釅醉程鄉。今年始徹清宵禁，倍覺都人樂意長。
依韵奉和司徒侍中上元遇雨即席 强至
金絡香軿匼匝來，門闌徹禁夜無猜。正憐舞曲隨風轉，驟覺燈花冒雨開。屏翳呼雲何倏忽，嫦娥收月漫徘徊。相君未放春宵醉，倒盡宜城第幾罍。
依韵奉和司徒侍中春雪 强至
草木空催造化忙，六花先出壓群芳。酒寒玉斝消春味，烟濕金爐減晝香。地暖落斝堆旋失，風和亂片舞初長。相公更好調元去，已兆豐年在此鄉。
送河北轉運燕刑部被命充三司副使 强至
億萬供須仰縣官，大農選造遍朝端。外臺心計推公最，中詔恩除副帝難。文石近班趨玉笋，紫絲新帕覆銀鞍。行攄仁義裁經費，天下征繇不日寬。
晝眠 强至
酣酣枕上息吾形，日過南窗第幾欞。所得高眠容幕府，爲無深責繫朝廷。苦遭浮蟻催來熟，忽被幽禽喚得醒。却整葛巾尋晚酌，竹間呼客盡吾瓶。
留守安撫司徒侍中生辰三首  其一 强至
七月穹旻大火流，元精信宿降伊周。公師一品儀型重，將相三朝德業優。桑梓鄉邦兼鎮撫，苴茅封國正居留。人間盛事仍難老，富貴功名未白頭。
留守安撫司徒侍中生辰三首  其二 强至
宰衡倚頼更三聖，神器傳歸定兩朝。幾御銅符雙在手，尊榮金印六垂腰。流民相率歸仁政，疲俗新蒙罷橫徭。壽考轉隨陰德遠，開倉累萬活黎苗。
留守安撫司徒侍中生辰三首  其三 强至
凜凜威名遠邇知，去年談笑屈西陲。平時旌節臨全魏，計日朝廷起一夔。狎賜綵衣今禮數，待還繡衮舊麻詞。佇看來歲稱公壽，荀令依前在鳳池。
走筆謝司徒侍中惠柑 强至
十年空憶滿林香，今日堆盤得恣嘗。摘處嫩苞金隠粟，剖來清液露盈囊。自堪珍玩誇群目，可惜餘甘落俗腸。拜賜愈知公意重，不同設醴望元王。
安正堂二首  其一 强至
居守園林氣象間，堂成壯觀入躋攀。三朝力輔乾坤倦，一國身偷歲月閒。傾座語驚邪說破，勒碑詩召正風還。險夷出處皆公迹，不動公心似泰山。
安正堂二首  其二 强至
飛飛燕雀倦檐牙，繡栱雲楣鬥彩霞。樽俎燕閒歸相閤，鼎鍾勳業在王家。直紋惜破牆陰竹，巧笑嫌開席外花。今日正風傳魏國，平居詩思亦無邪。
酬楊立之進士見贈 强至
詞場綠髮競才雄，幕府朱衫覺道窮。孤憤掃除詩句裏，壯圖流落酒杯中。宦游已倦年將暮，人事隨生日又東。珠玉滿篇勞寵贈，建溪風格襲文公。
依韵和酬王明遠見寄 强至
一日論交坐席間，肯平壯氣就衰顔。篇章漫欲窺滄海，道誼從來仰泰山。白日聲名君籍籍，青雲意緒我斑斑。元戎幕府那能久，太學諸生已望還。
送河北提刑王詹叔郎中被詔充開封府判官 强至
人物神州雜五方，平明京兆坐黄堂。民投牒訟千狙詐，吏抱文書百雁行。幕府要人關聽斷，朝廷自昔選才良。朔陲使者聲名久，隨詔南轅佐趙張。
次韵通判都官和諸公雪中席上之作 强至
龍沙千里絕纖埃，銀色渾疑王母臺。宴席此時驚酒薄，曉枝無處認梅開。騁辭梁苑客方至，乘興越溪人自來。從古六花長一色，化工應不費培栽。
和判府司徒侍中喜雪 强至
朔雪飛花趁歲陰，喜看不覺酒杯深。應時自合蒼生望，澤物真同上相心。未怕春風融粉水，恍疑江國見梅林。西山一夜千層白，那復能留寸碧岑。
送王敏夫判官赴舉京師 强至
郄公門下識羲之，風骨無塵聳秀姿。壯氣海鯤翻碧浪，逸才天馬脫金羈。旋憑辭律趨明試，首聽文衡中有司。太學舊游應刮目，青衫事業盛當時。
伏睹留守安撫司徒侍中鎮魏三日遂獲甘雨吟成律詩一章上薦 强至
相衮前年撫雍民，下車飛雪滿咸秦。風行魏國纔三日，雨作商巖恰半春。忠節此生存社稷，誠心是處感天人。二方豈合偏蒙潤，四海思歸舊化鈞。
即席依韵奉和司徒侍中上巳會許公亭二首  其一 强至
禊事初脩樂未涯，晴陽濃淡薄雲遮。風光轉入庭前柳，春色隨來席上花。千載風流追曲水，萬人游豫揜長沙。相公今日携諸吏，那比山公醉習家。
即席依韵奉和司徒侍中上巳會許公亭二首  其二 强至
三春樂事揖蘭亭，駐旆名園敞繡扃。酒盞綠深須露白，花梢紅少已多青。賓裾特盛人間會，公衮能忘物外形。化筆暫歸詩句裏，清風一誦醉還醒。
上巳飲許公亭通判錢郎中以詩獻因依韵和呈 强至
丞相開筵御水頭，席間別乘擅詩流。特誇元巳從公飲，不比常年結客遊。淡色雲陰籠日薄，暖香花氣傍人浮。篇章唱絕雖容和，酒盞恩深豈敢酬。
和推官壓沙寺惠詩 强至
上相行春樂有餘，繡旗朝共宿雲舒。特教紅袖停妍唱，爲許朱衫託後車。肯說大烹專鼎食，旋容小摘薦園蔬。多才幕府論榮遇，詩句飄飄動客裾。
走筆依韵和楊進士倜登南樓之作 强至
當年割據屬英雄，樓觀誠奢物産窮。藩鎮一歸平削後，關河盡入照臨中。離宮此日號大壯，織杼無人歌小東。全魏萬家今樂業，衮衣惟恐迓周公。
瓦亭偶書 强至
城中塵土瞇人眼，堤上風煙醒客心。沙擁河聲時斷續，雲含野色屢晴陰。平蕪點白鷺雙起，細柳弄青蟬一吟。魏北古來車馬地，此亭偶爾得幽尋。
送謝先生歸紫霄峰 强至
不同賣藥入都市，又異執帚見相君。冠蓋臨門求上劑，公台解榻叩多聞。應思夜鶴侶蕙帳，却笑伯鸞家布裙。藜杖還尋紫霄頂，無心出處似山雲。
送傳宣李子範供奉歸闕 强至
曾共征西幕府來，相逢今日魏王臺。喜情重把論交袂，感淚頻添話舊杯。此別情懷無限惡，他時談笑尚容陪。馬蹄歸趁春風急，應有花先禁苑開。
依韵奉和司徒侍中西園初暑之什 强至
夏木參雲百尺長，晝陰籠日一軒凉。雜追楚榭迎風袂，冷笑淄川作雨滂。歌扇參差立燕趙，客裾容曳赴原嘗。坐來詩句清人骨，勝抱冰壺飲玉漿。
聞參政王侍郎令子著作登第復除崇文校書 强至
宮壺移刻對延英，文帝從容問賈生。儒館旋承恩詔入，士林尤說御批榮。丹山鳳出寧無種，滄海鵬摶遂有程。漸待青氈歸舊物，區區羲獻漫家聲。
依韵奉和司徒侍中苦熱未雨 强至
乾坤五月氣炎歊，丞相憂農心更焦。思脫塵埃遺暑濕，擬排寥廓御風飈。穴中戰蟻空知驗，雲外晴虹尚肆祅。下土顒顒望霖雨，好回天意慰黎苗。
韓魏公生日 强至
上公拜表請休官，中使傳宣未聽閒。雍府遥兼新節鎮，鄴城重領舊山川。左弧共記生賢始，右席誰居獻壽間。陰施在人天報遠，蟠桃三熟鬢毛斑。
依韵和趙晦夫書記將替寫懷 强至
芙蓉幕裏住三年，鸚鵡才高動四筵。風月漫勞吟杜曲，文章自好紀燕然。朋簪會合愁分手，官簿縱橫待息肩。直道先難終易偶，近聞知已薦書全。
代上余太宰生辰 强至
瑞挺真儒翊聖時，溈山秀氣育丰規。慶符昌運千齡會，前應中秋十日期。天上光連奎昴宿，人間身占鳳凰池。枌榆暫領旬宣寄，榮誕衣冠祝壽眉。
送公度赴詔歸闕 强至
兩京三仕並交遊，有道從來慕太丘。白日聲名隨詔召，青雲家世踵飈流。數程去路朱蹄駿，一曲離筵翠黛愁。材力如君當拔擢，敢辭幕府獨淹留。
依韵奉和司徒侍中庚戌秋分 强至
金氣纔分向此朝，天清林葉擬辭條。三秋半去吟蛩逼，百感中來醖蟻消。候早初逢旬甫浹，月圓前距望非遥。如今晝夜均長短，占錄無勞史姓譙。
奉和司徒侍中中秋遇雨韵 强至
要盡賓歡醉繡筵，準憑良月作夤緣。孤光已蔽浮雲外，衆目猶傾小雨前。聲入鬢毛同颯颯，潤生林葉自娟娟。宴杯纔撤寒蟾露，疏影參差魄正圓。
依韵奉和司徒侍中中秋筵散雨餘微見月色 强至
待月開筵細雨侵，月來賓去意空深。未容午夜瞻全璧，先隔微雲漏碎金。萬戶漸宜歸一望，重樓恨不起千尋。應須潤澤周封內，始放清輝出暝陰。
依韵奉和司徒侍中重九會安正堂二首  其一 强至
茱萸綴席落新堂，丞相詩鋒不可當。九日繡筵吟節物，十年黄閤運陰陽。酒邊和氣忘公衮，風外清歌出女牆。賓去每來安正坐，泰然德宇發天光。
依韵奉和司徒侍中重九會安正堂二首  其二 强至
萸杯引滿宴公堂，病客偏容泛淺觴。爲愛菊花驚晚節，不羞蓬鬢插秋香。衆賓談笑誰傾座，上相風騷獨擅場。來歲鳳池吟此日，夔龍高會耀辭鋩。
和重九晚登騎山樓 强至
登臨樓觀一重重，下客追隨豈易逢。九日燕私同愷樂，三台禮數極優容。自酬佳節揮鴻筆，誰詫元勳載景鐘。只恐斜陽催勝事，時時回首望西峰。
依韵和崔伯憲謝王正甫遺三靈丸蜀茶 强至
一丸道士曾投藥，七碗先生亦愛茶。服久有時輕俗骨，味新應早摘靈芽。病軀自健遺藤杖，睡眼全醒耐燭花。可是兼饒詩力壯，芙蓉幕裏句堪嘉。
依韵和伯憲九日感懷 强至
隔霧南山愁漠漠，破烟東日淡暉暉。風欺白髮勤吹帽，酒妒黄花故點衣。九日淚兼疏葉落，幾時身逐短蓬歸。青雲欲早秋先晚，更惜登高樂事違。
依韵奉和司徒侍中壓沙寺梨 强至
誰將冰蜜共囊封，結實祇園顆顆同。蔽芾舍傍思召伯，周流林下賦揚雄。花經春月千層白，頰傅秋霜一抹紅。江橘空甘得奴號，果中清品合稱公。
讀尹師魯集 强至
章句橫行古道堙，先生筆力障頹津。高文簡得春秋法，大體嚴如劍佩臣。冰鐵剛顔低獄吏，雲風壯略疏邊人。謫官竟死空名在，一讀遺編淚滿巾。
依韵奉和司徒侍中辛亥二月十五日 强至
去去春光鳥翼過，雲陰風惡更相和。屢探花信猶全閟，擬借鶑聲肯暫那。鈴吏事來須緩報，相公賓退正閑哦。九旬已是中分了，詩酒尤宜併一科。
和司徒侍中清明會壓沙寺詩 强至
野寺尋芳二月殘，弄晴幽鳥自關關。堤沙壓雨迎金勒，旆繡翻風蔽玉顔。翠幄飲張花雪底，綵舟歸漾水天間。五年貪戀行春樂，不覺移文笑北山。
依韵奉和司徒侍中同賞梨花 强至
千株綴雪紺園中，數頃花開幾度逢。體瑩直憂春欲妒，色孤猶喜月相容。香浮翠蓋台光近，瓣落清樽飲興濃。公恰徘徊吟妙句，不須忙打寺樓鐘。
送大名府簽幕吳都官幾復移倅安肅 强至
相公樽俎納豪英，使者封章薦姓名。落日送愁離幕府，翔雲隨眼入邊城。萬蹄宛馬休南牧，一嘯燕姬慰北征。敵頸憤來還請繫，雒陽前後有書生。
送朱傳道推官赴刑部詳覆 强至
文章自老齒獨壯，富貴偶遲名最先。冷落官曹按丹筆，風流幕府別紅蓮。高談傾座迥無敵，清骨照人長欲仙。好在胸中書萬卷，校讎四庫續登賢。
依韵奉和司徒侍中辛亥上巳會許公亭 强至
許開壯觀舊平津，今日還延相閣賓。茅社一臨封國地，花亭三見禊杯春。隨車和氣蒙魚鳥，即席高吟動鬼神。西北連年參幕府，東風長忝從遊人。
依韵奉和司徒侍中同賞牡丹 强至
按譜新求洛下栽，朱欄圍土事深培。半粧曉日爭光照，一笑春風喜競開。得地自依孫相閤，飛香欲繞鄴王臺。繡簾對賞猶嫌遠，翦上金盤近酒杯。
依韵奉和留守尚書會六同年感舊詩二首  其一 强至
鼎科第一策名人，金榜誰能躡後塵。三紀鵬圖猶綠髮，累朝龍首最青春。同懷談笑宜開口，間代文章各致身。醉倒不知歌舞罷，杏園舊態恰如新。
依韵奉和留守尚書會六同年感舊詩二首  其二 强至
好傳此會詫時人，歌揭青雲動暗塵。霄漢得仙同白日，風騷寡如敵陽春。笑談未減題名地，富貴相高報主身。誰向衣冠增盛事，龍頭結客事尤新。
依韵奉和司徒侍中辛亥三月十八日遊御河二首  其一 强至
玉勒牙旌駐水湄，萬人齊看柁開時。此朝河伯想增氣，去歲國公還賦詩。岸蝶偶然穿翠箔，沙禽曾不避紅旗。旬餘即報行春足，可厭歸軒暮雨隨。
依韵奉和司徒侍中辛亥三月十八日遊御河二首  其二 强至
此日河生舊俗傳，相公同衆樂沙堧。迎舟戲羽來低岸，罥席游絲落半天。佳句獨高珠履上，貴名都忘玉樽前。明年盛會知難再，行看還朝百辟先。
游河遇雨 强至
翠幄初防日影侵，春雲送雨信無心。莫愁客散妨車馬，且喜農安得砭針。侍妓點衣重結束，游人霑蓋尚追尋。臨歸未盡杯中興，却放船頭醉裏吟。
依韵奉和司徒侍中喜雨應禱 强至
合書時雨奏銀臺，潤澤從今遍九垓。應禱豈惟三日後，爲霖曾是十年來。已逃虐魃知何地，自起乖龍不待雷。無數公堂森賀笏，盡同秋種荷陶坯。
依韵奉和司徒侍中辛亥七夕末伏 强至
七夕三庚共此辰，風迎西火轉南薰。金盤瓜果隨時俗，玉盞笙歌勸相君。月下巧心空自競，天邊私語復誰聞。早歸肯效東方朔，待看星橋夜度雲。
依韵奉和司徒侍中元城埽行河 强至
一鼓千夫下揵聲，缺堤漏穴幾時平。盤渦倒吸湍流住，巨浸疑浮厚地行。舉鍤每年勞衆力，治河無策貢愚誠。頼公自有安邦德，何處風波敢更生。
行河道中 强至
風起秋河吹旆旌，林梢初日露微明。壤歌接野知堯力，水害橫堤想禹平。無數焚香迎使節，不妨傍轡問農耕。江湖未敢生歸興，爲戀車茵每侍行。
即席再賦 强至
樂事遥追戲馬臺，高吟節物縱天才。三朝致主誠心竭，九日携賓笑口開。白酒似隨秋露滴，清歌疑喚曉雲迴。放懷不有公台貴，慣得萸枝首賜來。
辛亥九日晚登騎山樓 强至
樓倚秋風引興長，龍山吹帽憶前良。簾虛霜氣清逾逼，葉脫天形遠更詳。巧送四筵雙舞袖，坐收萬景一詩囊。登高且醉銅臺酒，黄閤多年望衮章。
依韵奉和司徒侍中視河愜山 强至
聞昔茲山運土成，喜情比屋與連營。可憐事出三王後，不得親逢伯禹名。鄰國一朝罹暴水，相君先慮護嚴城。他時人說公來日，應記初更月旦評。
依韵奉和司徒侍中冬節筵間喜雪 强至
初長日景午陰前，瑞雪迎開上相筵。點綴酒杯飛細細，侵凌歌扇落綿綿。歲功豫作三登地，雲氣都成一色天。驚破醉魂詩句險，不容吏部甕根眠。
和司徒侍中喜雪 强至
熙寧玉燭最調和，瑞雪先時破札瘥。大紀有年仍歲後，尺盈平地此冬多。戲珪旋翦飄疏葉，祭璧初沈委大河。再燮陰陽人望久，一方順氣入塗歌。
依韵奉和司徒侍中元宵席上 强至
席上香風轉綺羅，北門東道漢蕭何。燈摇萬井年光嫩，月覆千閭夜色多。樓閣影重占物阜，管弦聲洽驗民和。相公不惜陽春曲，傳與都人每歲歌。
寄齊州曾子固學士 强至
歷山名重舜耕餘，太守文章世罕如。但見清風變齊魯，未聞紫詔起嚴徐。最宜視草歸時訓，可惜揮毫落簿書。千騎行春且乘興，里無勝母莫回車。
依韵奉和司徒侍中壬子上巳會許公亭 强至
賡吟令節最多年，禊飲春亭五侍筵。愛客公心寬似水，催人物態急如絃。園林爛熳驚三月，樽俎徘徊戀二天。迹近風花飄未定，且隨珠履醉金船。
和司徒侍中壬子寒食會壓沙寺詩二首  其一 强至
四照梨花一色中，他時珍賞有雌雄。高牙就景開芳宴，皓齒停歌誦正風。樂極光陰窮日御，詩成造化奪春工。佳辰不禁祇園火，林杏兼然萬點紅。
和司徒侍中壬子寒食會壓沙寺詩二首  其二 强至
金星隠地爍遊車，那用行堤更築沙。官妓趁時簪玉蕊，藝工隨分賜銀花。每乘此節尋蕭寺，全勝當年醉習家。歸漾綵舟歡意在，還延賓從盡流霞。
會壓沙寺觀梨花 强至
小隊逶迤駐寶坊，祇園花發認崑岡。日高恐釋三春雪，風細猶傳數里香。垢染了無依佛界，品流逾重被台光。更蒙佳句形珍賞，漫說寒梅競效妝。
和同賞梨花 强至
紺園幾頃白雲英，似覺漫天玉氣騰。句引春風香陣陣，侵凌夜月粉層層。時間冷艷尤難識，世上妖葩各有朋。每歲旋來張翠帳，芳庭同賞憶吳僧。
奉陪韓魏公燕王氏園亭席上賦詩留題二首  其一 强至
脫去塵官一屣輕，十年世網羨冥冥。幽花笑晚新詩就，好鳥啼春宿酒醒。辭客醉題紅粉壁，相君高宴綠陰亭。鄴人應怪三台畔，今夜光聯處士星。
奉陪韓魏公燕王氏園亭席上賦詩留題二首  其二 强至
滏陽賓客擺塵羈，一笑名園萬事遺。細草幽花多自種，閒雲靜月最相宜。鄉人乘暇就携酒，野客尋春來賦詩。白髮朱衫猶幕府，南歸已覺十年遲。
依韵奉和司徒侍中壬子三月十八日遊御河二首  其一 强至
當時御水始通津，遂作河生記此辰。載籍不聞傳故老，盛游相繼到今人。金貂爲政居從俗，畫鷁連年出慰民。錦繡匝堤簫鼓沸，風光流動一城春。
依韵奉和司徒侍中壬子三月十八日遊御河二首  其二 强至
綵舟徐動信春風，丞相行春樂意融。花底馬蹄追暮鳥，柳梢旗尾掛晴虹。驅馳造化三篇裏，擺落尊榮一笑中。何况佳辰偏宴客，酒樽東閣不曾空。
送王仲賢郎中游天平山 强至
近來好事數中郎，笑指秋山學楚狂。絕頂去天應咫尺，回頭平楚祗毫芒。步侵猿鳥雙藜杖，吟蓄雲煙一錦囊。日並塵遊疏逸駕，自憐丘壑意空長。
依韵奉和司徒侍中安正堂觀牡丹 强至
獨王花天晚自開，群芳臣妾漫爭媒。金刀幾度裁雲葉，玉席多情向斗魁。檀口似迎遲日笑，香心肯逐疾風頹。相君造化春工手，寫入新詩意更瑰。
壬子六月庚申夜陪魏公詣龍壇 强至
上公小隊俯郊關，讀祝焚香拜夜壇。旱魃此時尤肆虐，應龍何處輒圖安。呪辭如律噴孤劍，刲血須明驗一盤。盛夏連年陪席位，自慚不是牧民官。
晚晴 强至
雲暗青天一鼓雷，旱蝗那得輒爲災。易盈畎澮流先溢，不盡關河色漸開。豐兆已從膏澤見，喜情還逐夕陽來。平明官屬趨丞相，樂合公堂送賀杯。
依韵奉和司徒侍中壬子中秋對月 强至
莫畏流光催白頭，且欣圓魄半清秋。當時初作今宵會，每歲還同故事修。飛蓋漫游虧燕喜，胡床獨坐減風流。何如錦席笙歌擁，醉看銀盤射玉樓。
病中漫呈師朴學士 强至
初春抱病涉新秋，叩遍醫門廢歷酬。小子幸災因語怪，老夫委命獨忘憂。情知仕路多猜險，頼有君家共戚休。藥裹關心詩興在，未應風月廢吟搜。
依韵奉和司徒侍中八月十九日賞菊 强至
秋風生意衆憐遲，一旦先開豈足悲。無髻競分濃蕊插，有襟聊對細香披。閏催雖隔重陽月，節去猶勝十日時。不比無名閒草木，早蒙造化祇堪嗤。
依韵奉和司徒侍中壬子九日 强至
虛堂飛閣席頻移，肯對茱萸憶賜枝。詩集元精尤唱絕，歌翻新曲更相宜。登臨晚日曾誰怨，醉倒秋風不自知。一種孤根輸老菊，明年猶得傍東蘺。
酬鄭叔巖虞曹惠詩因以奉送 强至
五年西北事軍書，心共青雲頗負初。老大濫隨丞相後，歲寒未覺故人疏。論情詩句空稠疊，轉眼花枝欲破除。相見不能同酒盞，春風添恨入離裾。
仲春感懷 强至
春色愁邊已不濃，眼開天地久陰中。亂紅雜下殘花雨，暗綠兼飛弱柳風。生計荒蕪有酒盞，交期零落減詩筒。多情惟有堂前燕，來往貧家與舊同。
上高明府孫世則寄書及詩依韵和酬 强至
客顔憔悴過三閭，猶喜良朋記拙疏。忽隔重江論舊契，更言終日困新書。宦情共減中年後，樂事難同二月初。好在江山一樽酒，他時懷抱爲君舒。
某數年前蒙集仙盛公慰薦今方用是改官近以啟事論謝伏辱長箋垂答因成短篇少抒感臆 强至
淮邊曾以此身歸，每見嘗寬使者威。一昨薦章蒙首上，十年墜翼恰重飛。功名未果時看劍，報效猶乖夜攬衣。聊向短箋論感慨，更煩尊教寵寒微。
次韵陽朔邱尉述懷 强至
登科君已十年餘，斗粟猶肩縣尹卑。閔己漫形韓子賦，添丁頼有玉川兒。海邊毒瘴濃如霧，嶺外征塗亂若絲。三歲歸來無薦者，金門猶喜從臣知。
次韵邱秘校程苦熱 强至
羲和驅日晝如燔，萬里焦原草木乾。旱雨驟晴還作熱，炎風寡勢豈成寒。渴思沆瀣朝餐美，坐想凌兢迹到難。汗浹肌膚空秉箑，浪將霜雪擬輕紈。
依韵和道濟秘丞集英殿秋宴作 强至
都場百戲已先呈，舞字逡巡列太平。酒緩天顔應有喜，樂高禁漏不聞聲。晴暉忽傍金莖動，協氣偏從玉座橫。何事君臣皆共樂，銀臺連日奏秋成。
何太宰生日二首  其一 强至
却數中秋已過旬，老君親送玉麒麟。力侔二氣文詞重，迥繼諸公德業醇。論道他年要黄髮，看公當世斡洪鈞。泰山如礪河如带，到此猶爲劍履臣。
何太宰生日二首  其二 强至
河嶽靈神擁瑞來，劍川一夜起雲雷。祥風破臘吹灰琯，和氣先春報砌槐。龍邸久膺心膂託，金甌終爲姓名開。年年已與梅花約，長借清香入壽杯。
哭曾四丈供備 强至
平生獨慕霍嫖姚，弱冠功名喜自邀。報國劍鋩沉氣象，絕人弓藝委風飈。總戎江海空流轉，分閫關河竟寂寥。幾百熊羆懷舊愛，哭聲應過甬東橋。
贈黄任道 强至
辭源浩蕩輸滄海，筆勢飄颻薄紫霞。公府薦才猶未試，士林淪滯不須嗟。相逢轉更開懷抱，一跌何嘗掛齒牙。文帝欲興三代治，可容賈誼在長沙。
依韵奉和省判程郎中省宿 强至
北望宮牆樹萬年，九霄雲退湛秋泉。坐間星斗懸吟次，夢裏江湖在目前。月緩粉闈添皓色，更長紅燭滅青煙。中郎心計元無敵，更向風騷擅將權。
雪霽出郊 强至
京塵滾滾日瞇眼，心豁郊原初雪晴。幽禽忽傍粉樹語，瘦馬時踏瓊田行。高吟浩蕩真吾事，薄宦飄颻愧此生。却羨老農相顧喜，土膏乘潤說春耕。
元夕觀駕御端門詩 强至
仙韶樓底弄春和，簾額隨風捲繡波。午夜九霄開寶扇，一聲萬壽徹明河。燈纏月影祥光動，酒入天顔喜氣多。侍從有班無籍去，花邊空聽太平歌。
次韵都曹燈夕之作 强至
夜色澄明宇宙寬，新正纔半覺春慳。行歌遡月疑塵外，醉眼隨車憶夢間。燭影更和人散亂，漏聲不放馬舒閒。啼鳥看報嚴城曉，滿引金船倒玉山。
仲春攝太僕卿祭馬祖宿齋城外作 强至
一年四出國門西，今喜春郊散馬蹄。晴日自隨河面動，宿雲仍傍柳梢低。齋宮得句還揮筆，鄉國尋芳憶杖藜。承祀九卿猶假攝，不應巧宦至通閨。
篋中得調官時楊氏所寄書慨然追感 强至
笑語無蹤莫更尋，每懷平昔恨猶深。况看滿幅相思字，曾訴幽閨獨自心。因想音容如在目，不知涕淚已盈襟。恨銷除是綵箋滅，弗比遺香苦易沉。
庭前梨桃二花方盛爲暴風所吹感事成篇 强至
梨白桃紅纔可嘉，風前亂雪趁殘霞。提壺有口只喚酒，鳴鴂何心專妒花。九陌樂遊非往昔，五陵豪氣漫塵沙。清樽倒盡却興感，席上餘春天畔家。
一春未嘗行樂而群花今已離披感而成篇 强至
只知倦馬趁風沙，不覺啼鶑破物華。始擬尊前謀小酌，早堪枝上數殘花。壯圖慘淡流年駛，樂事參差暮景斜。薄醉浩歌搔短髮，江湖歸興滿天涯。
送史正孚 强至
再提試筆入南宮，落紙文章近更工。一第聲名光晝日，十年意緒散春風。眼驚梁苑花枝靜，心豁秦川酒盞空。材大莫嫌關賦冗，青雲知己有諸公。
陪群牧使進呈揀中御馬 强至
薰風微轉殿南稜，玉色天顔粹自凝。數馬從容陪晝接，飛龍迤邐備時乘。久圖駿足求初得，一顧奇毛價遂增。竊笑漫逾梅福願，半生玉陛輒三登。
二月十二日城西送韓玉汝龍圖馬上作 强至
信馬春風踏軟沙，晴郊芳意接京華。綠垂波面官橋柳，紅出牆頭御苑花。莫問年光侵老境，且拚日醉送生涯。歸鞭猶恐嚴城隔，那得行人不念家。
後二日趙無愧杜君章垂和前篇復用元韵自和呈二君 强至
給園勝地隠金沙，隨意開筵餞使華。社日兼宜數杯酒，春風未動一枝花。垂垂禁鼓喧城裏，一一歸鞍傍水涯。魚目間投引驪頷，夜光雙吐照貧家。
三月五日病中對雨作 强至
何術可留枝上錦，誰人能換鬢邊絲。不堪有限餘春日，更值無聊足病時。久判浮名唯念酒，肯因閒事輒忘詩。雨頻未拂金明柳，空聽蓬萊唱舊辭。
漫呈盛任道監薄 强至
甲第衡門憶並開，笑談無日不追陪。繞欄共覓花時句，隔壁嘗呼雪夜杯。一別青雲俱蹭蹬，相逢白首重徘徊。炎天卧病還同巷，早晚欣聞步屧來。
苦熱 强至
天上扶桑樹合枯，火雲四起抱陽烏。誰能赤脚渡銀漢，直欲跳身藏玉壺。河朔飲杯空酩酊，臨淄汗雨自沾濡。井深水遠渴心劇，百丈無繩轉轆轤。
客有貌吾陋容者以詩謝之 强至
野姿瘦骨逼吾真，處士毫端合有神。正色未嘗移勢位，苦吟自覺遠風塵。漸驚老態侵雙鬢，猶逐時名繫一身。可是封侯須燕頷，恨無勳業上麒麟。
用洪景之韵送郭子山 强至
別筵那得易爲情，別酒連連祇自傾。車馬縱遊憐客興，江湖幽適負吾生。盤中異味歸南食，篋裏新詩記北行。文史藏身榮路在，未應高迹混柴荆。
賀吳樞府詩 强至
治聲一月滿長安，直上星樞聳具觀。空策危言驚主易，能施行事似公難。詔辭浩蕩留邦國，廟略縱橫出肺肝。拜慶親闈雙白首，更傳盛事入衣冠。
九日作 强至
九日登臨雙闕邊，三秋感慨一尊前。黄花若解憐多病，白髮應嗟老去年。憶昨忽叨門下召，此辰方醉侍中筵。追歡筋力於今異，贏得新愁入短篇。
臘月二十三日群牧使元內翰曾龍圖同日拜樞參之命是日立春 强至
洗馬池邊喜氣俱，二公同日上雲衢。北門學士參台鼎，內閣才臣貳斗樞。曉殿春風迎拜舞，晚街霽日照傳呼。回頭應笑蹉跎客，養拙長甘伴圉夫。
甲寅仲冬祠馬步宿齋宮乙卯仲春十七日復因馬祭到此漫成短篇 强至
昔年庭木雪僵條，今此風和柳自摇。人事轉如風不定，年光暗與雪俱消。城中佳氣生宮闕，塵外清居隔市朝。顧我何能知馬政，江村祗合老漁樵。
甲寅二月罷戶部勾院移群牧判官待次數月乙卯春復自請罷群牧 强至
誰容豺虎漏讒人，又遣花封退食貧。漸老可無詩過日，連年唯有悶償春。奔波塵土非吾事，流浪江湖合此身。且信濁醪存妙理，一杯萬慮付洪鈞。
席上走筆贈別李子先 强至
醉魄吟魂李謫仙，風流未絕驗家傳。詞源直欲傾三峽，飲量真疑漏百川。幾寸燭花催餞席，數程柳絮撲歸鞭。別愁衮衮無由說，吏部先尋甕底眠。
送彭景行寺丞侍養得請歸荆南別業 强至
上年慈母懷鄉淚，愁殺啼鵑耳畔飛。歸計任荒揚子宅，喜情自入老萊衣。秣陵五馬開樽待，荆渚雙魚薦饌肥。能爲聖朝全孝理，賢聲行色兩光輝。
孫公素中允將往相臺謁韓魏公貽詩爲別因以酬送 强至
紫宸班退聽宣麻，鎮鄴司徒換將牙。到日玳筵公定喜，當年珠履客尤嘉。賦驚閤座爭觀禰，樂重當時合姓車。入夏後園聞更好，繞池十丈看荷花。
依韵和酬孫公素中允寫懷見貽 强至
車馬門前住罕逢，春坊內允獨相從。領垂素髮驚潘岳，器負青雲愛仲容。身世百年今有愧，功名萬事近尤慵。不緣婚嫁須微祿，已拂紅塵就赤松。
九日陪兩制諸公燕趙氏園亭 强至
筋力追歡勝去年，不應吹帽愧華顛。壯心未折秋風裏，笑口頻開晚照邊。學士带欺黄菊爛，侍臣綬奪紫萸鮮。自憐蹭蹬諸公後，一醉猶能賦此筵。
送李山甫赴熙州 强至
懶憶盱江釣綠波，春風躍馬望洮河。平生富貴來雖緩，一日功名得便多。城上隴雲飄漢角，樓頭關月慘羌歌。剩裨儒帥開邊策，大有燕然石可磨。
予在病告君玉見過翌日成短篇奉招 强至
官居冷落人稀到，病枕欹移日幾回。薄宦淹留無處說，平生懷抱爲君開。盤中飣餖延粗飯，甕面澄凝泛好醅。更有無窮欲言事，可能重跨蹇馿來。
順師歸湖寺後以詩見招因戲答之 强至
山月溪雲思有餘，嶺猿沙鳥靜相於。閒中物象都收斂，別後詩才愈發舒。擬就鄰翁沽竹葉，直邀野令走籃輿。提壺漫叫無憑準，一醉春風莫誤予。
紫微舍人宋公愛子姪三人同日得第作詩以紀盛美二首  其一 强至
君王親策集英年，始信常山子姪賢。白晝相將金榜上，紫微三謝玉階前。衣冠近事尤爲盛，閥閱清芬愈可傳。馬躍春風歸里巷，蘆花爭看一行鞭。
紫微舍人宋公愛子姪三人同日得第作詩以紀盛美二首  其二 强至
君王賜第御靈和，兄弟同時捷雋科。名占風雷三級遍，恩霑雨露一門多。衣冠盛事喧金榜，里巷榮歸綴玉珂。他日鳳池須接翼，侍中陰德有餘波。
山中雨後 强至
雨足前村雲未回，逡巡屏面數峰開。相呼野鳥逢人住，自戲山蜂趁馬來。野色通明林葉凈，溪聲奔迸岸沙頹。田翁見我應偷笑，底事行吟廢酒杯。
寄題雙巖寺 强至
古寺南偏兩翠微，錦溪碣石豈全非。雲煙來去長相接，猨鳥東西各有歸。泉溜夜淙寒入座，嵐光朝滴潤生衣。而今野曠無人築，唯見林僧對掩扉。
莆陽徐太守數賜臨顧 强至
軍壘初分太守麾，馬頭南去有光輝。吏人郊外迎飛蓋，父老溪邊指繡衣。到日嶺梅含細蕊，昔時鄉樹長新圍。世間得意多遺舊，誰肯柴荆數款扉。
林大年殿直金輪院讀書有寄 强至
仕到監州興漸多，人生四十未蹉跎。自嫌朱紱生門調，直要青雲取世科。新喜雁名傳日下，暫題試筆寄巖阿。山翁只作書生看，不識前呼導玉珂。
依韵和吳七丈咏雪二首  其一 强至
平明無數六花飄，氣象崔嵬變一朝。落勢孤城圍不盡，寒威窮巷著偏饒。臨衣未拂還成舞，近燭纔看早覺消。散稱少陵吟白髮，更逢太白跨鯨腰。
依韵和吳七丈咏雪二首  其二 强至
江邊玉樹渾無地，世上銀河自有橋。宿凍即交山口路，冷波應減海門潮。當年右席辭空在，今日扁舟興轉遥。寬褐紅爐溫坐外，人間萬事任寥寥。
園竹爲大雪所折 强至
露葉煙稍拂草亭，雪中顛倒翠虬形。且留完處裁吹律，莫聽傍人議殺青。却恐看來愁野客，若爲扶起屬園丁。寂寥數畝清風地，宿酒從今不易醒。
挽故司徒侍中贈尚書令韓魏公三首  其一 强至
建儲嘉祐發先機，蓋世功名古亦稀。一冠鴛行丹地立，兩扶龍德九天飛。偃藩汲黯時云卧，去國周公遂不歸。星坼中台薨訃入，君王淚濕輟朝衣。
挽故司徒侍中贈尚書令韓魏公三首  其二 强至
平生忠節見臨危，四紀三朝報主知。伊尹告歸曾未果，子房强卧竟難支。朝廷首配嚴親饗，鹵簿新排送葬儀。澤在生民功社稷，堯文更揭墓前碑。
挽故司徒侍中贈尚書令韓魏公三首  其三 强至
西北油幢疊總戎，六年幕府從裴公。談兵玉帳知何在，宴客金錢定已空。麟閣英姿隨爽氣，鳳池陳迹想清風。白頭無路酬恩地，一寄哀情薤挽中。
馬公節挽辭 强至
慘淡南宮鎩羽翰，空歸座席甫能安。魂收長夜棺尋閉，淚灑殘春袖未乾。老母始甘無祿釜，世人今轉薄儒冠。土中猶動難平恨，月照孤魂桂影丹。
王廣淵郎中挽詩 强至
暮歸紫陌尚鳴珂，夜哭逡巡接浩歌。漸老爲郎逾藴藉，平生從仕亦蹉跎。笙沉緱嶺空乘鶴，書絕山陰欲換鵝。日落九原車馬散，悲風更向白楊多。
依韵奉和司徒侍中雪二十韵 强至
瑶林紛有蕊，玉海浩無津。蓋地都藏險，漫天不露垠。片輕消鑿落，光冷奪純鈞。賀笏庭前客，歡杯隴上民。清輝交夜月，妙曲次陽春。兔苑誰傳簡，蠶崖自比銀。香沈宵爇麝，烟濕晝炊薪。履沒平三徑，窗明斷一塵。乘時飛更急，带晚賞逾珍。酒合斟瓊液，巾宜頂白綸。分形雖各值，灑潤要皆均。滲野今豐魏，飄筵昔瑞秦。禽疑越貢雉，獸訝晉祥麟。巧到枯株木，偏宜勁節筠。寒林圖似展，粉筆埽初勻。嘗愛漆園吏，寓言姑射神。如公詩具美，揣物意尤親。久作依劉客，難追訪戴人。幕中賡絕唱，席右愧嘉賓。不獨調元手，風騷敵孟醇。
詰朝雨寒密雪雜下輒成一篇呈諸匠者幸賜光和 强至
飄灑初驚曉，霏微或舞檐。勢應緣雨作，威未抵霜嚴。水面瓊銷液，山頭玉露尖。偏能仁富室，只解虐窮閻。樵凍肩增豎，魚寒手懶箝。助清歸賦筆，送冷入歌簾。退縮悲毚兔，埋藏憤老蟾。旋醒疑酒薄，密擁喜爐添。尚愧侔連璐，纔宜比散鹽。飛輕憂絮妒，落早欠梅兼。真宰恩先漏，豐年兆逆占。綾加侍臣被，彤下使君幨。預促群萌達，前驚百癘潛。尤甚窮臘降，多後世情嫌。
某近辱諸公光和前篇鄙思未已復自次元韵奉呈 强至
纔落先明牖，無多未壓檐。得時雖較淺，著物始知嚴。報歲三登速，裁花六出尖。賀祥開萬物，却癘喜千閻。腹餒禽剛喙，螯僵蟹怕箝。地成銀色界，門盡水晶簾。燕席凝杯蟻，書幃冰硯蟾。天形四垂接，曙色十分添。海訝龍飛沫，盤疑虎刻鹽。陰陽驚臘早，氣象假風兼。嚼爽腸忘渴，吟寒口懶占。學輕頻舞袖，禦冷盛張幨。謝媛資佳咏，袁生苦密潛。自緣人意別，一愛一憎嫌。
長安二月二十二日雪十韵 强至
曉白乾坤靜，寒消氣候侵。麥滋堆壠疾，花沒聚枝深。浩蕩中春尾，昭蘇庶彙清。函關雙粉蝶，繡嶺一瑶林。鶴冷驚幽夢，鶑愁閟好音。拂衣輕點綴，落酒旋浮沉。門擁藏高卧，窗明照獨吟。飄時穿箔罅，積處值樓陰。南客增蕭索，東風助浸淫。年來交態淺，乘興欲誰尋。
送朱元弼主簿登第後還鄉 强至
簿領非吾事，儒林物議間。談經泮宮水，校籍道家山。職業纔相稱，塵勞豈素嫻。官期慵屈指，親側且承顔。楚岸維齊舫，揚州入故關。時人榮晝錦，洗眼看南還。
送度支劉郎中被旨赴闕 强至
赴辟函關道，來時犯雪泥。今乘匹馬過，早見晚鶑啼。嶢闕兼程到，丹墀數日躋。一言知國器，三接是雲梯。小醜翻然順，靈珠自此稽。和戎須上策，議要合征西。
次韵郡僚櫻桃之什 强至
人說櫻桃美，誰知味特殊。顆勻圓更好，色麗賞還須。樹樹紅攢夏，年年價滿都。畏風應早摘，宜日稱晨敷。血滴春鵑淚，胎含火齊珠。透肌勝琥珀，爽口劇醍醐。怒目睛全赤，粧唇點誤粗。愛擎宜翠籠，登進合銀盂。秀實期先薦，流鶑莫漫圖。園林千百品，甘處後塵無。
彭九廷評改丞衛首垂臨訪未遂馳賀輒成鄙句少伸愧謝 强至
三年廷尉評，別事忽除丞。步武通規近，生涯薄俸增。翰林終必復，雅道已難能。不預聞新命，那期念舊朋。馬鞍煩遠御，爵刺改前稱。禮曠徒慚汗，情高倍服膺。彈冠開慰喜，聳袂羨軒騰。馳賀冰泥滑，賓階愧後登。
送評事十九叔入秦 强至
白露沾蘭草，王孫轉憶歸。蔡州新戰罷，郢路去人稀。謁帝不辭遠，懷親空有違。孤舟看落葉，平楚逐斜暉。北闕見端冕，南臺當繡衣。惟余播遷客，只伴鷓鴣飛。
依韵答公節 强至
長髯踏昏鼓，詩卷置予懷。屢讀銷蘭炬，幽眠廢竹齋。雷陳叨契密，李杜愧名偕。明月驚雙目，清風暢百骸。舊游今歷紀，新句老逾佳。筆力支傾嶽，詞源瀉倒淮。覓官猶博奕，賤賦甚優俳。夫子心雖壯，群兒口更排。謗譏從爾類，事業屬吾儕。他日材須用，平時照莫埋。相期空有道，欲薦反無階。足跌那傷驥，角爭堪笑蝸。醉鄉逃得喪，俗調外淫哇。縱酒時遺幘，逢人或懶鞋。閒乘太湖棹，靜繫洞庭涯。梅雨開新霽，江天斂宿霾。苦吟邀郢客，妙唱聽吳娃。顧我千憂集，陪兄一笑乖。此行情分厚，枉道願言諧。策馬關城遠，深愁日墜崖。
北京判府司徒侍中生日三十四韵 强至
仁祖龍飛榜，宗工鳳舉春。爭先欣得雋，直上欲驚人。終賈年方妙，軻雄學已醇。紆朱光半刺，垂白慰偏親。器業期廊廟，聲名壓搢紳。試言俄有旨，落筆不無神。儒館群邦彥，王畿位幕賓。諫垣尋振翼，法座屢攖鱗。雨露專圖報，雷霆肯避嗔。上心疇侍從，大手屬絲綸。使蜀星文動，回梁帝春新。黠羌初負漢，儒將續臨秦。就統興師律，能捐受命身。苦甘齊士卒，寤寐息風塵。未幾登培幄，猶稽秉宰鈞。旋更諸鎮帥，連牧數州民。文武才俱屈，安榮策未伸。總戎離晉野，移疾守漳濱。符契真千載，謀謨復四鄰。鴻樞纔守運，英衮遂同寅。扶日升黄道，朝天冠紫宸。功高嫌赫赫，迹退喜恂恂。分陝勞姬旦，還鄉滯買臣。良籌深制勝，苗格偶增旬。西顧憂全釋，東歸請繼陳。俞音來答詔，喜氣送回輪。故國分銅虎，離都改玉麟。誰知圖任舊，祇見寵章頻。茅社重留地，桑弧載誕辰。喬崧秋降甫，寶曆歲名申。馬錫天閑駿，衣班內帛珍。康强鍾衛武，爵祿茂平津。長與三台應，兼之五福臻。神明知必相，壽合等靈椿。
晦之江樓小飲辱詩懷寄謹答來貺因以奉招 强至
遥知相憶處，相憶對秋江。涉有波濤闊，飛無羽翼雙。端居君故里，薄宦我他鄉。交臂經時失，憂心曷日降。此稀人迹到，惟聽足音跫。願命朋遊駕，來吟吏隠窗。倦談須擲麈，劇飲定空缸。論契何如重，千鈞不可扛。
文相生辰祝壽 强至
盈數號良月，應鍾飛律灰。當年凝間氣，此際毓元台。出契千齡運，居爲百辟魁。智多全德水，位峻冠朝槐。經世雄門盛，熙邦鉅業開。賚商名掩傅，平蔡略輕裴。肅物嚴秋去，充閭慶旦來。最誰興善頌，蒙顧實微才。圭衮榮長享，松筠歲不摧。相階常煥耀，巖石鎮崔嵬。適限縻官句，無緣薦壽杯。應天五福外，更願事康哉。
次韵元恕苦寒之什 强至
繁雲凝不散，朔吹動無涯。林禿霜摧葉，河膠凍裂沙。饑禽啄石髮，彊鼠墮檐牙。應有四方客，倍懷千里家。老松堅自若，病竹折相叉。喜擁重衾麝，愁聞絕塞笳。謀溫藉狐腋，辟冷泥榴花。豈待窮冬雪，方爲氣象誇。
次韵梅守著作喜守倅冬杪祈雪春初獲應之什 强至
郡境時雖泰，江鄉臘已深。群情憂雪晚，精意喜天忱。夙駕纔分禱，春空倏變陰。銀成佛氏界，瓊掩帝家林。始向風前舞，還逢水面沉。乾坤方一色，埃滓莫相侵。薄畏晨光鑠，清宜夜魄臨。撒鹽矜巧喻，授簡喜知音。月窟埋仙兔，霜毛碎獵禽。驗深兒植杖，聽落女停針。扃戶人安卧，乘舟客訪尋。長鋪吳地練，競貢禹邦琳。潤未沾農畝，威先到旅衾。馬蹄行見迹，鶴髮此羞簪。愛潔慵施帚，思烹預滌鬵。難收俱碎璧，漫想辟寒金。飛瀑傾台嶺，驚濤過越潯。兆年能作瑞，澤物豈無心。氣象符神設，陰陽順斗斟。護梅偏拂拂，欺柳故森森。樵塢如迷失，漁簑重不禁。積遲唯濬壑，白早是高岑。爐飲聊堪禦，樓觀恐不任。當今平坎亞，免使有崎嶔。第止塵心渴，誰開凍口吟。梅州才素逸，藻思衆嘗欽。高唱俄攄發，終篇絕麗淫。更兼和密霰，並好爽煩襟。屬和仍鴻筆，珍藏勝楚琛。正聲都欲寫，抽曲入瑶琴。
某介直寡合爲邑亡狀而杜兄一見過愛作詩稱許謹依來韵奉答 强至
平生懷古哲，所趣背時人。餓死不巧宦，力行惟庇民。風波方滿眼，霄漢欲謀身。山水得一縣，松筠爲四鄰。分安籬鷃悅，機少海鷗馴。道義聞君久，襟懷類我淳。盍簪何太速，傾蓋似非新。交向篇章定，情緣里閈親。胸中都絕介，席上競誇珍。他日攄長策，相携獻紫宸。
送京西運使周度支 强至
公持使臺柄，行矣過鄉關。自昔捐繻處，于今擁節還。素推仁義本，將底輸賦閒。惠足躋民富，威先變吏頑。高談能佐治，大筆出誅奸。所稟具純德，未嘗柔正顔。最爲時論重，自結主知難。忠節久方見，詔音行復頒。匪朝登相閣，均福浸人寰。列郡方馳戀，征艫已莫攀。風霜十月始，鐃鼓一川間。驟奪孤生庇，瞻言感涕潸。
郊外感事 强至
田原土盡辟，禾黍積如鱗。聖主弗橫賦，農民猶苦貧。末游滋不業，素敝寢誰因。富室豪奪利，里胥蠶食人。爲生常汲汲，乃粒罕陳陳。况在水旱地，更遭科歛頻。其將委溝壑，何以給昏晨。去弊與務本，無非縣令親。
上知府張少卿 强至
邦君今刺史，光祿古名卿。况是三台後，仍兼二事榮。才猷希世出，議論一時傾。文燄長千丈，詩鋒銳五兵。量形滄海狹，氣與素秋橫。官路紫朱競，公心紱冕輕。金華推美郡，銅虎愜專城。半歲開尊府，休風變細甿。堂陰空晝訟，桑野勸春耕。每布詔條暇，間携賓從行。江山尋勝地，笳鼓擁游旌。好景樽前挹，新篇席次成。雙溪茲壯觀，八咏昔虛聲。治狀稱尤異，宸衷眷直清。勢應非久次，代豈俟終更。卓馬朝將近，元龜德素明。豐功增閥閱，舊物取鈞衡。屬吏誰堪卹，孤蹤此最平。下科逾十稔，薄况甚三生。尚壯羞乾沒，雖駑願使令。斯辰如賁飾，吾道定蒙亨。輒取鹽車吭，聊逢伯樂鳴。
謝知府少卿 强至
賤僚尸屬邑，逾歲事雄藩。自視無尤異，何階計薦論。公爲千騎長，官復九卿尊。陞絀懸諸手，榮枯繫片言。俄收一介技，俾出大賢門。銳意推臣轂，剡章飛帝閽。先容掄散木，後澤浹孤根。立發韓灰燄，坐生鄒谷暄。泥塗漸霄漢，瓦礫變璵璠。倍喜非初望，難酬是厚恩。敢忘知己賜，况有寸心存。稱謝階墀阻，形留意欲奔。
上知府少卿 强至
近代東南守，何人與古同。唯公臨婺女，變俗似文翁。流化陶編戶，延儒萃泮宮。棲糧農畝溢，鞠草訟囹空。風月歌詩健，江山氣象雄。雙溪今改觀，八咏昔非工。文酒高歡外，園林勝賞中。妙年登白首，素節有清風。嘉會千齡合，皇天五福融。晚躋卿位棘，行覲帝宸楓。卓馬趨嚴詔，元龜簡上聰。謀猷一朝啟，利澤萬區通。諸邑誰無狀，孤生性最蒙。簡書循吏檢，牒訴盡愚衷。銳意鋤奸蠹，推心活困窮。不能防衆口，止解潔微躬。方托雲垂蔭，俄觀歲改筩。氣寒期念黍，聲在或知桐。昔值民留寇，始聞書薦雄。生成單賤迹，今日願因公。
上運使工部 强至
天地慳英氣，人皆所得偏。公乎何卓越，性乃獨純全。精學窺神奧，遺經討聖淵。辭宗師者衆，詩將敵無前。風雅一篇出，邦都萬紙傳。斯文知未墜，大筆救將顛。早聽諸公論，仍推執事賢。松筠貞節勁，金石亮誠堅。嚮受嚴宸寄，嘗持外計權。才良魚遇水，奸墨雀逢鸇。黜陟司當爾，澄清古亦然。裁譏成貝錦，亂曲惡朱絃。未幾恩函改，俄聞使旆遷。彭門勞鎮撫，漢詔許周旋。鈴閣晝開卷，熊轓春行田。坐棠稀訟牒，恭梓接鄉廛。治狀頻稱最，褒章訝未甄。淮州繁轉給，漕柄議登延。旒扆知名舊，朝廷付命專。溫書頒綠檢，要職復青氈。歲赤膏腴地，河膠金穀船。尚繄心計敏，能免國需愆。既足中都食，兼充內帑錢。輸將今底績，留滯矧經年。不俟更書滿，行聆迅召宣。帝猷歸潤色，天下佇陶埏。賤士何爲者，孤蹤最瑣焉。技疏謀鼫鼠，聲泯類寒蟬。七載沾微命，三霜備冗員。謹廉徒自信，朴訥復誰憐。材散良工棄，筋駑善御捐。泥塗寧避辱，溝壑尚憂填。援手惟公易，爲容更孰先。願由門下進，畢力效塵涓。
上運使工部 强至
綱紀提諸郡，朝廷重外臺。舉今持使柄，第一議公才。心計籠寰宇，時名薄斗魁。邦家經費足，山海利源開。待哺充兵口，圖豐積帑財。酇侯慚首漢，唐室愧稱裴。幹濟謀無敵，澄清志不回。諂言迎刃破，奸膽望風摧。美課連優異，繁司久剸裁。由來藏器業，所趣在公台。豈俟更書滿，當聞迅詔催。帝前推惠澤，天下活枯荄。賤子今州縣，孤蹤始草萊。十年參紱冕，再命尚塵埃。馭吏猶防盜，憐民甚撫孩。官箴誠自勗，士轂復誰推。近幸窮山側，親瞻大旆來。霽威寬跼蹐，賜坐許徘徊。短效時令獻，微躬或見哀。光華生裸壤，飛燄發寒灰。古亦伸知己，愚寧愧自媒。鑄顔惟此爾，捨魯更何哉。巨野容頑礦，良工取散材。願由恩館出，畢力策駑駘。
上致政蔣侍郎二十六韵 强至
憶昔初登第，公時再鎮杭。諸生盡賓禮，賤子正親喪。顧在齊衰下，難瞻棨戟傍。無依繞樹鵲，欲進觸藩羊。豈謂二千石，容趨數仞牆。襟懷一虛接，位貌兩俱忘。復坐蒙嚴誨，窮居庇末光。寒蹤深退省，感遇劇中藏。俄解武林印，復懷吳郡章。重經所憩杜，俯近必恭桑。政續前遺愛，州存舊大綱。風騷揖韋白，術業駕龔黄。衆有台衡議，朝推治狀良。棟材掄杞梓，廟器薦圭璋。車馬還非遠，冥鴻趨莫量。儻來輕弁冕，思去傲滄浪。俞詔優賢降，安車就第康。鴻樞辭密輔，碧落應文昌。世外風波息，齋中日月長。靜憐詩酒地，回笑利名場。愚也生無似，公乎惠未償。昨官從一掾，去德越三霜。逖聽解華紱，末由稱賀償。旅巢今甚邇，恩館密相望。傾仰心摇旆，兢慚背負芒。功成何以祝，五福具無疆。
寄獻王中丞 强至
近侍才俱傑，明公望獨尊。紀綱新獻府，德業舊王門。禮樂陪朱邸，文章落紫垣。訓辭含鼓動，氣槩獨飛騫。厭直詞臣筆，堅求牧守藩。圖書遷禁閤，封部領家園。曉日旌旗疊，秋風鼓吹喧。萬人瞻駟馬，千騎簇雙鞬。令肅關河靜，仁深草木蕃。先皇俄側席，百姓互攀援。到闕何心緒，遺弓已淚痕。東廂延進對，數刻慰煩冤。一昨逢仁廟，三朝見聖孫。風雲歸夙契，社稷入危言。罄竭丹誠露，從容玉色溫。殿中繄執法，陛下肇披元。爰立宮寮近，由來國史存。台星看比比，淮水正源源。白簡抨彈後，洪鈞宰制繁。盛期開旦暮，偉烈照乾坤。下客真疏鄙，參戎謬薦論。去年趨大幕，累月奉清樽。召旨催乘傳，駑情劇戀軒。此生猶斷梗，在處是孤根。豈自身難致，云誰手未援。空彈愁坐劍，感慕主人恩。
送陳郎中泗州得替 强至
歷選臨淮守，多聞政術偏。若柔非似水，即是急如弦。下吏或弄法，屬僚時竊權。邀權沸鐘鼓，市譽飾庖籩。此弊歲月久，何人才業全。我公來作郡，衆口悉稱賢。寬猛履中道，勤勞經比年。憲章難爾枉，綱紀自吾專。間喜文字飲，懶開歌舞筵。迎賓常倒屣，酌水每留錢。無愧古循吏，豈同今備員。頻陞功狀最，宜待寵章甄。上意深嘉乃，高懷遽撇然。琳宮願監董，鈴閣厭拘牽。帝惜惟良去，公逾所請堅。俄聞拜俞詔，得往閱陳編。未可謀真隠，行當被峻遷。散材蒙剪拂，殊遇絕夤緣。有立期他日，無望報二天。聊將感知淚，灑送北歸船。
送王夕拜移帥慶陽 强至
一月天書兩紫泥，朝持使節暮征西。關中父老攀旗尾，閫外偏裨望馬蹄。行色欲侵邊雪散，威聲先壓塞雲低。情勤佳客雙延辟，令肅彊兵倍訓齊。城堡此時歸鎮靜，朝廷自昔重招携。坐收勳葉光彝鼎，入拜恩私寵介圭。文武兼才緣已試，父兄前烈不難躋。却慚主帥經三易，幕府徘徊守故棲。
送趙龍圖赴成都 强至
禁中延閣龍圖貴，天下名藩益部雄。紫詔一開雙渥澤，錦城重入五春風。吏民望拜行塵外，父老喧迎喜氣中。猶指繡衣前蜀使，宛然綠髮少文翁。獨當明主新才選，應記先朝舊諫工。蘇息兩川遺惠在，撫柔千里宿心同。旌旗每順遊人出，樽俎寧容座客空。却恐江花尋未遍，已除刺史作三公。
送張龍圖赴益州 强至
天子首除全蜀尹，近班親問治才長。輔臣皆曰明公可，出守當令遠俗康。擁節兩川曾不擾，剖符千里定爲良。圖書溢目延丹禁，印綬垂腰制一方。紫誥忽來雙雨露，錦城重去五星霜。望塵騎走兒童竹，夾道壺傾父老漿。坐嘯樓臺萬山碧，行春車馬百花香。西南每往臨藩屏，前後多歸入廟堂。那比小侯論歲月，即陪元宰燮陰陽。無勞青史誇京兆，今代成都有趙張。
仙姑馬上回見野塘荷花盛開感成短篇 强至
波面參差萬萼紅，直憂絳蠟日邊融。却應絕艷無仙骨，何事清香屬釣童。綠芰間成新樣錦，畫船撐動亂霞叢。便能移植金堤畔，早恨曾淹濁水中。一等生成勞化匠，獨教榮落對熏風。逢時得地俱難偶，古來賢才與爾同。
送孫公素機宜書記赴太原劉龍圖之辟 强至
夕樓清嘯却妖氛，越石并州晉史云。威望裔孫行破敵，美名才子去從軍。關榆礙馬陰初合，塞草迎人綠自薰。幕下清吟消日月，樽前壯略起風雲。尋常喜論兵民策，尺寸羞銘將吏勳。頃歲金門同獻賦，平時玉帳暫論文。早傳尺素頻來魏，莫待飛鴻晚過汾。誰問何官一書記，十年閫制自當分。
送知府余少卿 强至
朝野清風五十年，更留政績與民傳。全家只飲東陽水，自古無如太守賢。手把耕犁農業勸，足投庠校士風遷。弗容惠愛終三載，倍使罷窮戀二天。來暮井閭存昔訟，去思亭觀有新篇。傾城幼艾方遮道，盡日旌麾不得前。塵土想趨層闕下，夢魂猶憶兩溪邊。吾君正欲登耆哲，未放收身到地仙。
送記注楊學士被詔赴闕 强至
學士聲先壓並游，詞源浩蕩浸崑丘。九重紫殿三題就，萬里青雲數刻收。天子臨軒名第二，春官奏卷等俱優。翰林試筆尋揮寫，冊府譌文倏校讎。京邑紛華非所好，鄉邦偃宴得其求。始看別酒傾同舍，早聽歡謠載兩州。嚴詔飛來批鳳尾，近班歸去立螭頭。一年父老漫留寇，四世公台將至彪。即日金鑾開步武，往時駟馬減風流。蹉跎舊掾瞻行色，漸老從軍祗自羞。
孫曼叔待制安撫至陝西先以詩寄 强至
不同四客老商山，朝出東宮暮近班。鵬翼豈容時暫息，龍鱗祇自歲餘攀。身猶侍從先康濟，心與生靈共歉艱。郡國尚聞愆雨澤，朝廷西顧動天顔。凌虛禁閣違登降，觸熱軺車事往還。赤地相望千里外，清風一灑百塵間。誰知奉使今持節，比見從戎昨過關。漫學彈冠貢公喜，鬢毛蕭颯欲投閒。
送張如瑩 强至
柏城親見五雲飛，歸奏嚴宸侍玉墀。重待三長專筆削，新遷八座總綱維。却緣關輔初通屬，便向齋壇去把麾。暫使文星歷東井，方資遠略控西陲。乖崖今覺詼諧驗，清獻但容龜鶴隨。巫峽風高送帆席，錦江春動照旌旗。臨川略應添刀夢，宣室行聞盛德詩。看取鋒車即西去，巖廊正欲聚皋夔。
依韵和志國首夏霖雨之作 强至
平溪漲雨欲過人，后土浮泥苦寄身。但得薰風如舜世，未應大水似堯民。淵魚弄沫知生樂，林鳥啼饑與死濱。急浪橫流成浩蕩，陰雲狂態轉紛綸。杯觴自好消長日，草樹猶疑泣晚春。杖策北園尋傲吏，葛衣飄灑任吾真。
送運使李工部自陝西移益部十韵 强至
近取河湟議出師，公才正合濟今時。朝廷好問平戎策，郡縣無勞諭蜀辭。蕭相餽餉堪仰給，馬卿建節忽西之。未容歲課關中奏，即聽風聲劍外馳。壠雪欲飛行路片，江花應發到官枝。桑麻蔽野居民富，錦繡連甍雅俗熙。萬井謳歌饒樂事，百城財賦省文移。就更使部雖云速，入用王朝固未遲。綠髮貴名由衆論，青雲舊物是台司。東歸馬首須迎駕，爲感新來國士知。
韓魏公生日三首  其一 强至
治身時位俱云得，同體君臣繫所遭。仁廟自從延輔弼，聖孫相繼委鈞陶。早辭十載調元鼎，尚擁平年出帥旄。白首未嘗安富貴，丹心愈更事勤勞。曾無半語矜功大，猶有流言忌德高。皎皎忠誠通日月，悠悠險計息波濤。由來正直陰須相，此去勳名勢轉牢。伊昔初秋降申甫，于今外牧滯蕭曹。恩頒天廄雙龍種，賜及家庭一鳳毛。再拜捧觴何所祝，願公三熟見蟠桃。
韓魏公生日三首  其二 强至
新秋再宿澂凉兆，間氣生才歷世稀。綠髮文章驚紫殿，青雲事業照黄扉。力陳社稷安危計，首斡乾坤造化機。二相鴻圖三聖倚，兩扶龍德九天飛。勳名屈指中階少，富貴抽身北道歸。翁子鄉邦纔得請，鄴王臺觀已增輝。擁旄欲去觀民政，仗鉞俄來統將威。信令指揮千帳帖，仁恩涵養百城肥。西方幾月留旌節，南面終朝待衮衣。入幕最容孤迹早，捧觴尤抱寸心微。初逢誕日稱公壽，長願台星輔帝暉。考近汾陽功更似，德攀衛武道猶非。洪鑪物品常無滯，翹館群英永有依。拜賜韋賢車服盛，元城傳詔到庭闈。
韓魏公生日三首  其三 强至
玉勒雙牽名騕褭，錦章輕疊瑞麒麟。三朝丞相迎恩賜，萬歲君王寵誕辰。將命綵衣宣漢禮，拜嘉香案望堯仁。太平致去今無迹，造化裨來昔有神。社稷一言嘗定策，色辭九鼎但垂紳。乾坤不負謀謨力，日月難磨富貴身。封國連紆六金印，鄉邦阻駕兩朱輪。行追前訓還英衮，再領群生入大鈞。聊借壽樽傾北海，久叨賓館祝平津。却應從此天文裏，遂指台星作老人。
王尚書生辰 强至
肅時天氣凝良月，近晦星精降慶閭。弱冠文章驚殿幄，青春富貴絕朝裾。安危倚注心逾壯，中外翱翔髮未疏。禁職榮兼三學士，選朝尊冠六尚書。別都宮闕留魚鑰，全魏關河入隼旟。輔相合逢先帝久，君王今用舊臣初。日邊紫詔來朝暮，天下蒼生待慘舒。身與太平功業老，康强衛武百年餘。
謝陳伯成學士 强至
蓬萊仙人才偉英，三世實以文章稱。持杯玉虹汲澗壑，奮筆金虎虓丘陵。開懷未嘗有表暴，出語矧復無驕矜。超然古人考是否，蔑爾時俗論愛憎。識君始者兩俱少，獨我今也百不能。半載沉疴類鶴瘦，終朝癡卧如凍蠅。醫工診臂即司命，藥債攪心逾惡朋。煩君終日一問訊，使我多感常填膺。感而有贈不須怪，近來交態猶春冰。